KEBURUKAN NAJIB DAN PAS SEKUTU UMNO MEMANG PERLU DIULANG-ULANG

Menjelang PRU 14 akan datang, sekurang-kurangnya tiga perkara perlu dilakukan oleh Pakatan Harapan ke arah mencipta kemenangan.
Pertama, mengimbas semula semua keburukan, salah laku dan kecurangan Najib Razak dalam memimpin negara sejak beliau menjadi Perdana Menteri bermula 2009 yang lalu.
Bermula dengan amalan suka bermewah, melakukan pembaziran, meningkatkan hutang, menghapuskan subsidi, membebankan rakyat dengan GST dan sehinggalah kepada tercetusnya skandal 1MDB yang akhirnya mendedahkan lebih banyak keburukan mengenai kepimpinan dan keperibadiannya.
Tanpa Najib, negara kita mungkin tidak bermasalah seperti sekarang dan oleh kerana beliau dalam keadaan sangat bermasalah dalam mendepani pilihanraya akan datang, mengekalkannya lagi hanya memungkinkan semua masalah itu ditutup dengan cara mengalihkan isu saja, bukan melalui penyelesaian yang hakiki.
Akhirnya, rakyat akan terus terbeban dengan kos sara hidup yang tinggi dan hanya mampu memandang saja segala kepincangan terus dilakukan oleh mereka yang berkuasa dalam negara ini.
Jika kepimpinan Najib tidak terlalu teruk, tentulah mustahil adiknya sendiri, Nazir Razak sampai beberapa kali meluahkan pandangan yang berbeza yang menggambarkan tidak setujunya beliau terhadap cara abangnya memimpin negara ini.
Semua perkara mengenai Najib itu perlu diberitahu secara jelas, tersusun, konsisten dan berulang-ulang agar rakyat faham bahawa hampir semua beban dan masalah dalam negara ini adalah berpunca daripada Najib. Najib, Najib, Najib dan tiada lain selain Najib.
Kedua, memberikan rakyat harapan bahawa pertukaran kerajaan daripada BN kepada Pakatan Harapan adalah pilihan tunggal yang terbaik untuk masa depan mereka.
Pakatan Harapan tiada lain tujuannya selain berhasrat mahu memulihkan negara dari segi imej, ekonomi, perpaduan dan kepercayaan antarabangsa agar Malaysia mampu muncul gemilang sepertimana era sebelum Tun Abdullah Badawai dahulu.
Jika ketika itu kita bangga dan gembira dengan imej serta keadaan negara, tiada sebab kita tidak boleh mempercayai sekali lagi apabila Tun Mahathir Mohamad mengatakan beliau ada cara untuk memulihkan semula ekonomi, selain janji untuk memansuhkan GST secara beransur-ansur.
Tun Mahathir yang kini menjadi Penasihat Pakatan Harapan bersama Dr Wan Azizah Wan Ismail adalah simbolik baru ke arah iltizam melahirkan semula Malaysia baru yang mampu menggembirakan semua rakyat negara ini.
Yang penting, singkirkan Najib dan kalahkan UMNO serta BN dahulu. Hanya dengan kuasa di tangan Pakatan Harapan dan Tun Mahathir mungkin merupakan penasihat juga kepada kerajaan baru nanti, barulah negara ini dapat dipulihkan melalui kepakaran dan pengalamannya yang terbukti selama ini amat gemilang.
Harapan baru kepada rakyat ini juga perlu diberitahu dan diperjelas secara tersusun, konsisten dan berulang-ulang kepada rakyat tanpa jemu.
Ketiga, menyedarkan rakyat bahawa Pas yang berkeras mahu menjadi blok ketiga adalah pembantu dan sekutu baru yang hanya bertujuan memenangkan Najib, UMNO dan BN.
Bertanding hanya 80 kerusi, di kawasan majoriti Melayu di mana situlah juga Bersatu akan meletakkan calonnya dan di ketika rakyat meluap-luap menuju perubahan, keputusan Pas ingin bersendirian tidak lain ialah bertujuan tidak mahu Pakatan Harapan menjadi kerajaan.
Pas sendiri tidak mahu menjadi kerajaan kerana kouta minima untuk menubuhkan kerajaan ialah 112 kerusi, sedangkan mereka bertanding 80 sahaja. Pas tentunya sekadar ingin jadi pengacau agar Pakatan Harapan lebih sukar mengalahkan BN kerana di ketika tidak mahu bersama Pakatan Harapan, mereka juga nampaknya malu untuk bersama dengan BN.
Untuk apa Pas memilih menjadi kuasa penentu atau “king maker”  sedangkan mereka sedar kepimpinan Najib terlalu buruk dan isu-isu yang melingkari dirinya bukan saja diperbualkan dalam negara, tetapi juga di seluruh dunia?
Tetapi pilihan Pas tidak boleh dihalang. Itu adalah pilihan mereka. Yang perlu disedarkan ialah mengundi Pas sama seperti mengundi BN. Mengundi BN memang sudah tentu membantu BN, tetapi memberi undi kepada Pas juga boleh merupakan bantuan tidak langsung kepada BN.
Pas bukan saja tidak mampu menubuhkan kerajaan, bahkan memberinya undi mungkin hanya menyulitkan lagi keadaan selepas pilihanraya nanti. Oleh itu, sama seperti menolak BN, Pas juga harus ditolak dalam pilihanraya akan datang nanti.
Hakikat sebenar tentang peranan Pas ini juga perlu diperjelas secara konsisten, berterusan dan berulang-ulang kepada rakyat.
Ada pepatah mengatakan, perkara yang tidak benar atau palsu sekali pun jika disebut secara tersusun dan berulang-ulang, ia akhirnya akan diterima sebagai kebenaran.
Sudah tentu untuk tujuan kebaikan memulihkan negara dan memberi kesejahteraan kepada rakyat, jika ia juga dilakukan secara konsisten dan berulang-ulang, pasti natijah akhirnya segala kepalsuan, penipuan, penyelewengan dan keburukan akan lebih mudah tertolak ke tepi.
Hanya dengan melakukan secara berulang-ulang, selain tersusun dan konsisten, barulah sesuatu perkara itu dapat diasak, dipasak hingga akhirnya ia benar-benar melekat ke minda rakyat.
(ShahbudinHusin 02/05/2017).

0

0

votes
Article Rating
Kongsikan artikel ini


TAMPIL MENJELASKAN, NAFI DENGAN AKUAN BERKANUN ATAU SAMAN?

Dalam sidang akhbar oleh Rafizi Ramli sebagai menunaikan janjinya untuk terus mendedahkan aliran wang daripada akuan peribadi Najib Razak yang dananya didakwa berpunca daripada SRC International, anak syarikat 1MDB yang memperolehi pinjaman RM4 bilion daripada Kumpulan Wang Amanah Pencen atau KWAP, tiga pihak lagi dinamakan sebagai penerimanya.
Janji Ahli Parlimen Pandan untuk meneruskan pendedahannya mengenai wang SRC International yang diterima Najib setelah sebelum ini menamakan Nasaruddin Mat Isa, bekas Timbalan Presiden Pas sebagai salah seorang penerimanya.
Tiga penerima yang disebut Rafizi hari ini ialah:-
Pertama, Amhari Effendi Nazaruddin, seorang penasihat di Pejabat Perdana Menteri yang dikatakan berperanan membangunkan aplikasi “NajibRazak”  dalam telefon pintar serta terlibat dalam rundingan penyelesaian hutang antara 1MDB dengan IPIC, baru-baru ini.
Beliau didakwa menerima RM2 juta daripada Najib.
Kedua, Najib sendiri yang didakwa membelanjakan RM3.28 juta untuk pembayaran kepada sebuah kedai barang kemas di Italy.
Rafizi mempersoalkan pembayaran itu untuk pembelian apa dan untuk siapa kerana katanya, “Najib sudah tentu tidak membeli barang kemas di Italy itu.”
Ketiga, Yayasan Al-Abrar, sebuah badan yang menganjurkan program “Malaysia Berselawat”  pada 7 Disember 2013 di Kuala Lumpur.
Rafizi mendakwa yayasan tersebut menerima RM5 juta melalui akaun peribadi Najib di Ambank Islamic Berhad.
Nama dan jumlah wang yang diterima atau dibelanjakan telah disebut secara jelas oleh Rafizi dan ia tentunya sudah tersebar luas ke seluruh negara ketika ini, termasuk ke pengetahuan makcik Felda dan pakcik-pakcik di kedai kopi.
Sudah barang tentu juga ia sudah pun menjadi modal perbualan mereka sekarang ini.
Ini sudah bahaya!! Lalu, apa yang harus dilakukan oleh tiga nama yang disebut itu?
Setidak-tidaknya tiga pilihan harus dilakukan oleh ketiga-tiga pihak itu – tampil dengan berani menjelaskan mengenai wang tersebut, membuat akuan berkanun menafikannya atau segera menghantar surat saman kepada Rafizi.
Pilihan kini di tangan mereka?
Oppps…dengarnya Nasaruddin Mat Isa yang namanya disebut sebelum ini pun masih belum lagi menyaman Rafizi, walaupun sudah hampir dua minggu melafazkan janji untuk berbuat demikian.
Bila lagi nak saman, Sheikh?
Dalam masa yang sama, SPRM juga harus melihat pendedahan demi pendedahan oleh Rafizi ini sebagai rangsangan untuk segera bertindak dalam erti tanggungjawab kepada negara serta takutkan Tuhan.
Tidakkah amat memalukan jika SPRM tidak berbuat apa-apa sedangkan pendedahan secara berterusan dilakukan sebagaimana dijanjikan Rafizi dan di ketika yang sama, agensi pencegah rasuah itu terus juga melakukan tangkapan demi tangkapan berkaitan kes lain di sana sini?
Kes yang sudah diletakkan di depan mata oleh Rafizi harap-harap janganlah SPRM diam dan buat tak nampak saja.
(ShahbudinHusin 03/05/2017).

0

0

votes
Article Rating
Kongsikan artikel ini


MASIH ADAKAH KESETIAAN ANTARA NAJIB DAN ZAHID?

Rasanya baru benar iaitu sekitar waktu di Perhimpunan Agung UMNO 2016 lalu saja Zahid Hamidi ada melafazkan ikrar taat setianya kepada Najib Razak.
Dalam ucapan sulung merasmikan Perhimpunan Agung Wanita, Pemuda dan Puteri UMNO ketika itu, beliau tidak menganggap kedudukannya kini sebagai ‘ghanimah’ atau harta rampasan perang untuk kepentingan diri.
“Tetapi ini adalah suatu ujian untuk menilai kesetiaan saya kepada tuan nakhoda bahtera UMNO ini. Saya berjanji akan terus berdiri di belakang tuan nakhoda untuk memudik pelayaran bahtera ini menerjah samudera ke sebuah pulau kemenangan. Inilah janji Zahid Hamidi,” kata beliau.
Sebelum itu, dalam satu temubual, Zahid Hamidi juga menyatakan kesetiaannya kepada Najib dalam membantu menguruskan parti dan kerajaan ialah 101 peratus.
“Saya hanya makan di pinggan yang ada di depan saya, nasi dan lauk yang dihidangkan kepada saya. Saya tidak akan pergi ke meja lain untuk mengambil lauk atau nasi walaupun nasi dan lauk tidak cukup.
“Ertinya, saya akan berada di suatu keadaan di mana saya harus hormati institusi yang ada, dan ia berlaku jika mengikut kehendak Allah,” katanya dalam temu bual eksklusif dengan Bernama.
Namun semalam Zahid Hamidi sekali melafazkan taat setia dan wala’ terhadap Najib ketika berucap merasmikan penutupan satu seminar di Putrajaya.
“Sebagai orang nombor dua, saya tidak akan tinggalkan Perdana Menteri keseorangan menghadapi mehnah dan atas konsep wala’ (setia), saya akan terus berdiri teguh bersamanya, ” kata Zahid yang juga Naib Presiden UMNO.
Kenapa kerap benar Zahid melafazkan taat setianya terhadap Najib?
Jika tiada kesangsian dalam dirinya atau beliau tidak meragui kepercayaan Najib terhadapnya, untuk apa Zahid selalu menyebut soal kesetiaannya itu?
Perlukah disebut dan diulang-ulang soal kesetiaan jika segala-galanya masih aman, dalam kawalan dan  air berkocak sekadar di dalam cawan?
Apa kedudukan Zahid sekarang agaknya – masih setia, tanda-tanda tidak lagi setia, mengharapkan setianya terus dihargai atau kesetiaannya tidak lagi dipercayai Perdana Menteri?
(ShahbudinHusin 05/05/2017).

0

0

votes
Article Rating
Kongsikan artikel ini


RM43 JUTA DANA SRC DIKELUARKAN SECARA TUNAI, SIAPA DAPAT WANG INI?

Pada 21 Julai 2015, SPRM menahan seorang lelaki bernama Ariffin Ismail Shahul Hamid dalam siri tangkapan beberapa orang saksi untuk membantu siasatan ke atas 1MDB. Berita itu dilaporkan secara meluas di dalam dan luar negara, seperti mana laporan dari Straits Times yang boleh dicapai di
http://www.straitstimes.com/asia/fourth-man-arrested-in-task-forces-probe
Beliau adalah salah seorang dari 5 orang yang ditahan oleh SPRM sepanjang siasatan ke atas 1MDB sebelum siasatan itu ditamatkan serta merta apabila Peguam Negara ditukar, kepimpinan siasatan ditukar dan akhirnya badan siasatan bersama 4 agensi (Peguam Negara, SPRM, PDRM dan Bank Negara dibubarkan.Saya telah menyemak seberapa banyak sumber dan rujukan awam. Setakat ini tidak ada satu laporan pun yang memberi gambaran peranan Ariffin Ismail Shahul Hamid dan kenapa beliau ditahan di dalam siasatan tersebut.Dengan bocornya dokumen yang dimuatnaik oleh SPRM Insider yang saya mula dedahkan sejak semalam, peranan dan penglibatan Ariffin Ismail Shahul Hamid menjadi begitu jelas dan mengesahkan kenapa beliau antara orang yang paling awal ditahan oleh SPRM dua tahun lalu.Pada 9 Januari 2015, sebanyak RM39.7 juta dipindahkan dari akaun SRC ke akaun Gandingan Mentari Sdn Bhd.Pada hari yang sama (9 Januari 2015), Gandingan Mentari Sdn Bhd memindahkan RM40 juta ke akaun Ihsan Perdana Sdn Bhd.Pada 13 Januari 2015, Ihsan Perdana Sdn Bhd mengeluarkan 7 cek kepada sebuah perniagaan persendirian bernama Mail Global Resources, setiap satu cek bernilai RM5 juta menjadikan jumlah cek kepada Mail Global Resources bernilai RM35 juta pada hari itu.Di antara 15 Januari 2015 hingga 20 Januari 2015, pemilik Mail Global Resources yang bernama Ariffin Ismail Shahul Hameed telah mengeluarkan secara tunai sejumlah RM35 juta dengan menunaikan cek tunai kepada diri beliau sendiri; iaitu 69 keping cek tunai bernilai RM500,000 setiap satu, 1 keping cek tunai bernilai RM400,000 dan 1 keping cek tunai bernilai RM100,000.Pada 24 Disember 2014, SRC memindahkan RM40 juta ke akaun Gandingan Mentari Sdn Bhd.Pada hari yang sama (24 Disember 2014), Gandingan Mentari Sdn Bhd memindahkan RM40 juta ke akaun Ihsan Perdana Sdn Bhd.Pada 29 Disember 2014, sejumlah RM8 juta dipindahkan ke akaun berlainan di dalam Ihsan Perdana Sdn Bhd.Pada 30 Disember 2014, RM8 juta yang dipindahkan ke akaun berlainan telah dipindahkan pula dari Ihsan Perdana Sdn Bhd kepada Mail Global Resources.Pada 13 Januari 2015, Ihsan Perdana Sdn Bhd telah mengeluarkan 7 keping cek bernilai RM7 juta setiap satu kepada Mail Global Resources, menjadikan jumlah pindahan kepada Mail Global Resources sebanyak RM35 juta.Pada 31 Disember 2014, pemilik Mail Global Resources iaitu Ariffin Ismail Shahul Hameed telah mengeluarkan secara tunai sejumlah RM8 juta dengan menunaikan 16 keping cek tunai bernilai RM500,000 setiap satu.Kedua-dua diagram diagram 4 dan 5 seperti yang diterangkan di atas menunjukkan bahawa dalam tempoh 3 minggu di antara 31 Disember 2014 hingga 20 Januari 2015, Ariffin Ismail Shahul Hameed telah mengeluarkan secara tunai sejumlah RM43 juta yang berasal dari SRC.Saya telah menyemak dokumen Suruhanjaya Syarikat Malaysia (SSM) dan dapat mengesahkan bahawa Mail Global Resources didaftarkan di SSM dan dimiliki oleh Ariffin Ismail Shahul Hameed.Tanda tanya yang paling besar ialah sumber sebenar dana SRC yang telah disalurkan kepada Ariffin Ismail Shahul Hameed dan kemudian dikeluarkan secara tunai oleh beliau.Pendedahan dan laporan-laporan lain setakat ini mengesahkan bahawa sejumlah RM140 juta telah dikembalikan kepada SRC dalam bulan Disember 2014 oleh Putra Perdana Development Sdn Bhd sebagai bayaran kepada dana yang dipindahkan oleh SRC kepada Putra Perdana Development Sdn Bhd beberapa bulan sebelum itu.Sekitar masa yang sama (Disember 2014), Tabung Haji telah membeli 30% pegangan di dalam syarikat induk Putra Perdana Berhad dan menyuntik sejumlah RM193.5 juta ke dalam Putra Perdana Berhad, yang menimbulkan tanda tanya sama ada sebahagian dari wang RM193.5 juta itulah yang dipindahkan ke akaun SRC dan kemudiannya dipindahkan dan ditunaikan oleh Ariffin Ismail Shahul Hameed?RAFIZI RAMLI
AHLI PARLIMEN PANDAN
NAIB PRESIDEN KEADILAN
Ulasan Blog
– Apa yang disiarkan di atas adalah kenyataan media atau  sebenarnya lebih tepat, satu lagi pendedahan oleh Rafizi Ramli berkaitan dana yang berpunca daripada SRC International, anak syarikat 1MDB yang kini telah menjadi anak syarikat Kementerian Kewangan.Kenyataan media ini dipetik daripada blog rafiziramli.com miliknya.Ini adalah pendedahan kali ketiga yang dibuat oleh Ahli Parlimen Pandan itu berkaitan dana SRC International.Kali ini Rafizi mendedahkan sejumlah RM43 juta wang SRC International dipindahkan secara berliku yang akhirnya berlabuh ke akaun sebuah syarikat milik seorang individu yang didakwanya bernama Ariffin Ismail bin Shahul Hameed.Siapa sebenarnya Ariffin Ismail bin Shahul Hameed?Kenapa wang SRC International berjumlah RM43 juta itu dipindahkan dan kemudian beliau mengeluarkannya dengan jumlah yang sama dalam bentuk tunai?Untuk apa pula beliau mengeluarkan secara tunai sejumlah RM43 juta itu?Adakah ia untuk diberikan kepada sesiapa?Jika ia diagih-agihkan, siapakah penerima-penerima wang tersebut? Misteri juga, kecuali Ariffin Ismail dapat segera tampil memberikan penjelasannya.
(ShahbudinHusin 04/05/2017).

0

0

votes
Article Rating
Kongsikan artikel ini


SIAPA PEMAJU BARU BANDAR MALAYSIA? SYARIKAT CHINA JUGA KE?

Penjualan 60 peratus pegangan saham Bandar Malaysia kepada sebuah konsortium IWH-CREC Sdn Bhd dengan nilai RM7.41 bilion yang ditandatangani pada 31 Disember 2015 pada asasnya ialah sebahagian daripada pelan rasionalisai untuk menyelesaikan hutang-hutang 1MDB.
Dalam konsortium tersebut, China Railway Engineering  Corporation atau CREC menguasai 60 peratus pegangan dan selebihnya oleh Iskandar Waterfront Holding (IWH). Dalam IWH pula, kerajaan negeri Johor melalui Kumpulan Prasarana Rakyat Johor mempunyai 40 peratus kepentingan.
Penjualan 60 peratus Bandar Malaysia itu adalah pelan ketiga dalam proses mengurangkan hutang 1MDB yang sarat masalah dengan pelan pertama ialah pertukaran pemilikan dengan IPIC dan pelan kedua pula ialah penjualan saham Edra Energy kepada syarikat China pada November 2015.
Bagaimanapun, perjanjian Bandar Malaysia itu telah berakhir semalam. Asasnya ialah kerana IWH-CREC didakwa gagal membuat pembayaran sebagaimana yang dijanjikan.
Dilaporkan juga, konsortium itu turut diberi 10 kali lanjutan masa untuk membuat pembayaran sebanyak RM7.41 bilion bagi pemilikan 60 peratus saham itu tetapi gagal melaksanakannya.
Kenapa IWH-CREC gagal membuat pembayaran meskipun 10 kali diberi lanjutan masa sedangkan CREC adalah antara syarikat pembinaan terbesar di China?
Adakah mereka tidak mempunyai wang atau sengaja mengengkari perjanjian dengan tujuan untuk menarik diri daripada perjanjian?
Jika demikian, apakah yang menyebabkan mereka berbuat demikian?
Adakah kerana tidak yakin dengan pasaran hartanah masa depan atau mulai goyang dengan kepimpinan negara sedia ada yang entah mampu bertahan lagi atau bakal tumbang?
Hakikatnya, pembangunan Bandar Malaysia adalah projek besar yang memerlukan banyak wang untuk melaksanakannya. Dianggarkan keseluruhan kos untuk membangunkan Bandar Malaysia di Sungai Besi yang sebelumnya adalah tapak TUDM bernilai hampir RM200 bilion bagi tempoh 20 tahun akan datang.
Najib Razak ketika diberi taklimat berdasarkan gambaran artis mengenai Bandar Malaysia menyifatkan kawasan itu sebagai mercu tanda baru bagi pembangunan sebuah kota metropolitan.
CREC kemudian dilaporkan akan membangunan kawasan Bandar Malaysia menjadi sebuah mutiara di bawah tanah dengan pelbagai kemudahan meliputi pusat membeli-belah, terusan, hub pengangkutan, taman tema, perkampungan budaya, pusat kewangan, kediaman dan sebagainya.
Selain berjanji untuk menarik lebih ramai pelabur China merancakkan pembangunan di bandar bawah tanah itu, CREC juga bercadang membina pejabat serantau baru miliknya bernilai RM8.8 bilion di Bandar Malaysia.
Malangnya, semua kini sudah berakhir. Bandar Malaysia yang digahkan sebelumnya hanya tinggal bandar angan-angan jika gagal mendapatkan pelabur baru.
Dengan penarikan diri IWH-CREC daripada menjadi pemaju Bandar Malaysia, ramai yang bangga kononnya tanah itu kembali menjadi milik Kementerian Kewangan. Saluran televisyen perdana juga dilaporkan dengan bangganya berkata demikian.
Jangan kita lupa, asas penjualan Bandar Malaysia ialah untuk menyelesaikan hutang dan sebab itu jugalah tanah bekas tapak TUDM itu diberikan kepada 1MDB dengan harga yang tidak diketahui. Yang pasti harganya rendah berbanding nilai pasaran.
Tidak jauh daripada Bandar Malaysia, tanah TRX di Jalan Imbi dijual oleh kerajaan kepada 1MDB dengan harga hanya RM60 sekaki persegi berbanding harga pasarannya menghampiri RM3,000 sekaki persegi.
Benarlah buat sementara ini Bandar Malaysia milik Kementerian Kewangan, tetapi sampai bila?
Sekarang ini ia menjadi milik Kementerian Kewangan bukan kerana Kementerian Kewangan mahu ia jadi demikian, sebaliknya kerana pemaju menarik diri. Jika pembayaran dibuat oleh IWH-CREC, ia pasti kekal milik mereka dan tidak kembali menjadi milik Kementerian Kewangan.
Sediakah kerajaan sekarang membangunkan Bandar Malaysia secara sendirian atau dengan kerjasama syarikat-syarikat tempatan tanpa penyertaan pelabur luar?
Siapakah yang ada banyak wang ketika ini, selain China?
Dalam pada itu, siapakah yang sedia membangunkan Bandar Malaysia dan di waktu yang sama juga tolong menyelesaikan hutang-hutang 1MDB?
Syarikat China jugakah bakal jadi pilihan Putrajaya?
(ShahbudinHusin 04/05/2017).

0

0

votes
Article Rating
Kongsikan artikel ini


WALAU TIDAK BERTANDING LAGI, RAFIZI TETAP BERBAKTI

Pada 14 November 2016 lalu, Ahli Parlimen Pandan Rafizi Ramli didapati bersalah kerana memiliki dan mendedahkan laporan audit 1MDB yang telah diOSAkan dan dihukum penjara selama 18 bulan.
Beliau dijatuhkan hukuman tersebut oleh Mahkamah Sesyen Kuala Lumpur di bawah kesalahan Akta Rahsia Rasmi atau OSA 1972.
Bagaimanapun, hukuman itu ditangguhkan sementara Rafizi mengemukakan rayuannya ke Mahkamah Tinggi.
Berdasarkan undang-undang, seseorang Ahli Parlimen akan hilang kelayakan atau tidak boleh bertanding dalam pilihanraya jika disabitkan dengan hukuman penjara lebih setahun atau denda melebihi RM2,000.
Dengan hukuman yang diterimanya itu dan tidak diketahui bila rayuannya akan didengar di Mahkamah Tinggi, dengan sendirinya bermakna Rafizi terhalang daripada bertanding untuk mengekalkan kedudukannya sebagai Ahli Parlimen Pandan dalam PRU 14 akan datang.
Hakikat yang nyata ialah hukuman itu membuktikan beliau tidak memfitnah atau berbohong, sebaliknya pendedahan yang dilakukannya berkaitan 1MDB adalah berdasarkan dokumen yang tulin dan sahih.
Salahnya Rafizi cuma mendedahkan dokumen yang telah diletakkan di bawah OSA.
Tetapi, dari segi kepentingan kepada orangramai, Rafizi telah melakukan sumbangan dan pengorbanan yang besar seperti lilin yang membakar diri untuk memberi cahaya kepada yang lain.
Dari segi logiknya, berikutan hukuman yang diterimanya itu, tidak salah dan tiada siapa yang marah jika Rafizi hanya mendiamkan diri dan tidak berbuat apa-apa lagi selepas ini.
Tetapi tidak demikian pilihan Rafizi. Beliau terus lantang dan berjuang mendedahkan pelbagai isu lain berkaitan 1MDB.
Tumpuan terbaru beliau ialah berkaitan dana SRC International yang pernah dianggap oleh salah seorang bekas pegawai kanan SPRM sebagai kes yang “straight forward” kesalahannya.
Dalam isu  SRC International, anak syarikat 1MDB yang diakui Najib Razak turut menerima dana RM42 juta daripada syarikat itu, sudah tiga pendedahan dilakukan Rafizi dan beliau berjanji alan terus melakukannya untuk kepentingan rakyat serta dalam masa yang sama untuk memberi tekanan kepada SPRM akan membuka semula siasatannya.
Nasharuddin Mat Isa, Amhari Effendi, Najib sendiri, Yayasan Al-Abrar dan Ariffin Ismail Shahul Hameed adalah nama-nama yang sudah didedahkannya setakat ini atas dakwaan menerima wang yang bersumberkan daripada SRC International.
Selepas ini, sebagaimana janjinya,  pasti lebih banyak nama lagi akan didedahkannya yang sekaligus menyebabkan isu-isu berkaitan skandal 1MDB terus segar dan bernyawa di minda rakyat jelata.
Rakyat seharusnya berterima kasih dan berbangga kerana adanya Rafizi yang sentiasa mencelikkan dan membuka mata tentang sekian banyak sekali kecurangan telah dan sedang berlaku dan ia lebih mungkin terus berlaku sekiranya kerajaan yang ada terus dikekalkan kuasanya.
Dengan terus aktif mendedahkan pelbagai kecurangan tanpa henti, sambil mungkin ramai yang diserang darah tinggi akibat pendedahannya itu, natijahnya ia mampu menyedarkan kita agar tidak tertipu lagi, meskipun Rafizi mungkin hanya akan berada di tepi gelanggang apabila kerajaan baru terbentuk nanti.
Itulah pengorbanan dan bakti Rafizi untuk sebuah perubahan dan kepada kita semua.
(ShahbudinHusin 05/05/2017).

0

0

votes
Article Rating
Kongsikan artikel ini


NIK ABDUH AKHIRNYA JADI LEBIH UMNO DARIPADA UMNO

Dahulu Utusan adalah akhbar yang paling dimusuhi dan dijauhi oleh Pas. Tidak saja dikempen agar diboikot kerana segala beritanya dianggap jahat dan berupa fitnah, malah acara membakar akhbar Utusan juga pernah diadakan.
Tapi, itu dulu. Bak kata bidalan, Lain hulu lain parang, lain dulu lain sekarang. Dulu dibenci, sekarang disayang.
Sekarang ini, Pas bukan saja banyak diberikan tempat dalam akhbar yang semakin tak laku dan terpinggir itu, malah pemimpin Pas juga nampaknya macam begitu gembira dapat mengisi ruang di dada akhbar berkenaan.
Dulu, kata mereka Utusan akhbar fitnah. Sekarang, di dada fitnah itulah mereka turut sama-sama bermain dan mengunyah.
Dalam satu serangan kepada Pakatan Harapan, tetapi DAP yang disasarkan, Ahli Parlimen Pasir Mas, Nik Abduh Nik Aziz berkata, tanpa Pas,  gabungan pembangkang itu semakin jauh daripada impian untuk mengalahkan UMNO dan BN.
Tambah beliau, hanya dalam dua keadaan saja Pakatan Harapan boleh menguasai Putrajaya dalam pilihanraya umum akan datang.
Pertama, katanya ialah dengan menjadikan bukan Islam sebagai majoriti dalam negara ini, namun dalam masa yang sama menganggap ia sebagai sasaran yang mustahil memandangkan statistik umat Islam yang terus bertambah.
Kedua, tambah beliau, DAP hanya boleh menang apabila umat Islam negara ini hidup dalam keadaan hanyut, hanyut tidak jaga agama, mereka hanya hendak jaga duit, ekonomi dan perut, maka di sini mereka akan terkesan dengan umpan DAP.
Betul atau tak betul apa yang disebut oleh Nik Abduh yang disiarkan melalui Utusan itu?
Secara jelas dan nyata, daripada kenyataan tersebut Nik Abdul sekarang sudah tak ubah seperti pemimpin UMNO totok yang selalu menjadikan isu perkauman dan setimen kebencian untuk meraih undi dan sokongan.
Mengapa beliau masih bermain dengan sentimen “jika bukan Melayu jadi majoriti”  dalam hujah-hujahnya?
Sejak bila Pakatan Harapan sebuah gabungan bukan Melayu?
Bukankah Penasihat Pakatan Harapan ialah Tun Mahathir Mohamad, manakala Pengerusinya pula ialah Dr. Wan Azizah Wan Ismail?
Selain itu, dengan dua parti Melayu ialah Bersatu dan Amanah serta PKR yang majoritinya Melayu, ditambah dengan DAP yang turut ada Melayu di dalamnya, di mana karutnya Nik Abduh masih perlu mengajak rakyat Malaysia bimbang dengan Pakatan Harapan?
Nik Abduh seterusnya menyebut, “DAP hanya boleh menang apabila umat Islam ini hidup dalam keadaan hanyut, hanyut tidak jaga agama, mereka hanya hendak jaga duit, ekonomi dan perut.”
Siapa yang sebenarnya sedang hanyut dengan duit dan mementingkan perut sehingga merosakkan umat Islam?
Mereka yang  berada dalam UMNO, yang berbaik dengan UMNO atau yang menjauhkan diri, malah ingin menjatuhkan UMNO?
Kenapa Nik Abduh masih takut dengan kemenangan DAP yang hanya bertanding 53 kerusi saja dari segi kemampuan menghanyutkan umat Islam berbanding Pas sendiri yang bertanding 80 kerusi?
Mengapa beliau tidak yakin dengan Pas yang bertanding 80 kerusi mampu mencetuskan kebangkitan suara Melayu dan Islam berbanding DAP yang bertanding 53 kerusi, tetapi digembar-gemburkan mampu membangkitkan kuasa bukan Melayu?
Jika masih tidak yakin bersendirian, demi kuasa Melayu kononnya dan takut benar DAP atau bukan bukan Melayu yang berkuasa, kenapa tidak PAS terus saja bergabung dengan UMNO yang bertanding di 112 kerusi Parlimen yang merupakan kawasan majoriti Melayu?
Tidakkah dengan bergabung, sudah hampir pasti 112 kerusi  Melayu dapat dikuasai secara kongsi antara Pas dengan UMNO?
Peluang sedang terbuka, mengapa Pas masih takut membuat pilihan “bernikah dan berkahwin” dengan UMNO daripada macam berkasih-sayang, tetapi masih dalam “hubungan yang terlarang”?
Dalam pada itu, daripada 222 kerusi Parlimen keseluruhannya, jika DAP hanya bertanding 53 kerusi saja, tidakkah selebihnya 169 kerusi itu akan ditandingi oleh PKR, Bersatu dan Amanah yang merupakan parti Melayu atau majoriti Melayu?
Katalah juga, andaiannya DAP memang kesemua 53 kerusi yang ditandinginya sekali pun dan apabila Pakatan Harapan dapat membentuk kerajaan baru dengan meraih mininum 112 kerusi, siapakah yang jadi majoriti akhirnya?
Apakah dalam hal, Nik Abduh tidak mampu menilai bahawa sekiranya Pakatan Harapan menang pilihanraya, bukan saja kuasa Melayu terus jadi majoriti, bahkan Perdana Menteri pun tetap orang Melayu, sama seperti dalam BN juga?
Lebih sadis, adakah beliau turut terlupa atau buat-buat lupa bahawa DAP juga berulangkali menyatakan mereka tidak berhasrat sama-sekali untuk menuntut kerusi Perdana Menteri, waima jawatan Timbalan Perdana Menteri pun tidak pernah mereka sebut untuk memilikinya?
Berbanding 53 kerusi itu, apakah DAP lebih merbahaya berbanding Jho Low seorang diri yang  terbukti lebih banyak membawa kerosakan dan huru-hara kepada negara?
Jadi, apakah yang Nik Abduh bimbang sangat dengan DAP atau kemungkinan bukan Melayu menguasai negara ini jika Pakatan Harapan dapat menumbangkan UMNO dan BN, selain menjadi  seperti juru bicara yang mahu melihat Najib, UMNO dan BN terus berkuasa?
Berbaik dengan UMNO rupa-rupanya tidak saja menjadikan Nik Abduh dapat kerap muncul dalam Utusan, malah barangkali kejayaan paling besar buat UMNO ialah menjadikan pemikiran beliau lebih UMNO daripada UMNO.
(ShahbudinHusin 07/05/2017).

0

0

votes
Article Rating
Kongsikan artikel ini


POLITIK MATANG ATAU POLITIK MALANG?

Tidak cukup dengan berpakaian sedondon dan hadir dalam beberapa program bersama Perdana Menteri, Najib Razak sebelum ini, Presiden Pas, Hadi Awang seterusnya menyifatkan kehadiran beliau bersama Menteri Pertanian dan Industri Asas Tani, Shabery Cheek dalam majlis pelancaran tukun tiruan di Pulau Kapas baru-baru ini adalah permulaan kepada politik matang antara Pas dengan BN.
“Terima kasih kerana beri peluang untuk saya sama-sama menyertai program ini yang sangat bermakna untuk semua, untuk orang politik, dapat kembali semula kepada politik matang.
“Kerjasama ini  (antara Pas dan Umno) adalah politik matang, politik yang tidak berkelahi, politik kepentingan bersama. Politik boleh berbeza pendapat tapi untuk apa sahaja isu kepentingan rakyat, kita mesti bersama.
“Insya Allah rakyat akan faham bila mereka menyedari yang kepentingan dan hak mereka dijaga dengan baik. Rakyat boleh berfikir dengan matang di dalam perkara ini kerana pelaksanaan secara praktikal itu lebih penting berbanding teori,” kata beliau sebagai mengulas kehadirannya dalam program tersebut.
Susulan kehadiran Hadi yang menjadi perbualan ramai itu, Setiausaha Agung Pas, Takiyuddin Hassin turut mengesahkan bahawa berbaik-baik dengan UMNO adalah satu contoh politik matang dan sejahtera yang akan diamalkan Pas sekarang ini.
“Dulu lagi sebenarnya kita memang hendak hadir program-program kerajaan Persekutuan tapi tak dijemput,  selain keadaan tidak mengizinkan,” kata Takiyuddin lagi.
Ooooo….kesimpulan mudah daripada kenyataan Hadi dan Takiyuddin itu ialah berbaik-baik dengan UMNO dan kerajaan adalah lambang politik matang!
Ooooo….Bermakna juga bahawa bermusuh dengan UMNO dan kerajaan bukanlah berpolitik secara matang!
Oooo….rupa-rupanya sejak dulu Pas memang hendak hadir program-program kerajaan Persekutuan, namun tidak hadir kerana tidak dijemput!
Oooo….agaknya kalau dulu lagi dijemput, berebut-rebutlah pemimpin Pas hadir dalam program-program anjuran kerajaan!
Bagaimanapun, ingin juga ditanyakan kepada Pas dan Hadi beberapa soalan:-
Siapa yang selama ini bergaduh dengan UMNO dan melabel pemimpin UMNO sebagai kafir, taghut, assabiyah, sekular, munafik dan macam-macam lagi?
Siapa yang mengeluarkan “Amanat Hadi Awang” yang mencetuskan permusuhan selama bertahun-tahun sesama Melayu dan Islam antara UMNO dan Pas?
Jika benar matang dan dan sejahtera, pernahkah Hadi menarik balik amanat tersebut, mengakui ia sesuatu yang salah ataummeminta maaf?
Jika tidak pernah menarik balik atau meminta maaf, adakah Hadi masih berpegang kepada amanatnya itu sehingga sekarang?
Dalam banyak keadaan, bukan saja Hadi Awang tetapi juga pemimpin-pemimpin Pas yang lain, sementara mendakwa mengamalkan politik matang, mereka juga mengatakan tetap dengan pendirian mengalahkan UMNO dan BN dalam pilihanraya akan datang.
Bagaimana untuk menumbangkan seseorang yang sekarang sudah dijadikan rakan karib?
Benarkah masih mahu menjatuhkan atau sekadar sebagai wayang?
Di waktu yang sama, politik matang Pas dengan UMNO ini sebenarnya berlangsung di ketika UMNO sedang lemah, paling mungkin kalah dalam pilihanraya akan datang serta  kedudukan Najib sedang dipaliti skandal terbesar di dunia dan amat memalukan negara.
Kenapa hanya sekarang ini Pas mahu mengamalkan politik matang sedangkan sebelumnya merekalah juara dalam berkelahi dan melabel orang lain dengan bermacam-macam gelaran?
Adakah Pas mahu kalah bersama-sama dengan UMNO?
Politik matang atau politik malang yang sebenarnya jadi pilihan Pas ketika ini?
(ShahbudinHusin06/05/2017)

0

0

votes
Article Rating
Kongsikan artikel ini


POLITIK MALAYSIA TIDAK MATANG SELAGI UMNO TAK TUMBANG

Apa itu politik matang?
Bagi Pas, politik matang ialah dapat berbaik-baik dan bekerjasama dengan UMNO dan kerajaan setelah sekian lama parti itu seperti menyesal kerana bersikap tidak matang, suka berkelahi dan melabel macam-macam gelaran kepada mereka yang bermusuh dengannya.
Jika tidak menyesal, tentulah Takiyuddin Hassan tidak mengungkapkan kata-kata, “Dulu lagi sebenarnya kita memang hendak hadir program-program kerajaan Persekutuan tapi tak dijemput,  selain keadaan tidak mengizinkan.”
Rupa-rupanya Pas selama ini begitu mengidam untuk berbaik dan bermesra-mesraan dengan UMNO dan kerajaan. Alhamdulillah, hasrat itu tertunai kini di ketika UMNO sedang dipimpin Najib Razak yang bukan terpalit skandal kewangan terbesar di dunia, tetapi juga mengakui dalam akaun peribadinya ada wang sekurang-kurangnya RM2,600 juta.
Bagi UMNO dan BN, politik matang ialah apabila rakyat terus memilih mereka mentadbir negara ini, di sebalik pelbagai skandal yang nyata, subsidi ditarik dan cukai GST dikuatkuasakan.
Selagi UMNO dan BN berkuasa, bermakna matanglah rakyat bagi mereka. Maka, pengundi Selangor dan Pulau Pinang yang menolak UMNO dan BN sejak dua pilihanraya lalu dianggap tidak matang sama-sekali.
Jika mereka kembali memilih UMNO dan BN dalam pilihanraya akan datang, mereka automatik dinilai matang kembali.
Politik matang bagi Pakatan Harapan ialah apabila rakyat berani membuat perubahan tatkala kesalahan kerajaan dan kemungkaran pemimpin dalam mengurus negara ini begitu nyata dan memudaratkan kehidupan rakyat.
Sebab itu mendedahkan kesalahan pemimpin kerajaan kerap dilakukan. Ia bertujuan untuk menyedarkan mereka bahawa pemimpin kerajaan sepatutnya berkhidmat untuk rakyat melalui pelbagai kemudahan yang mereka nikmati dan sekiranya ia gagal, mereka wajib ditukar tanpa rasa gentar.
Daripada ketiga-tiga tafsiran tersebut, Pas dan UMNO jelas hanya mementingkan diri mereka sendiri, manakala Pakatan Harapan lebih terbuka dari segi memberi pilihan kepada rakyat.
Sementara UMNO memberi tafsiran hanya untuk kepentingan mereka, matang dalam tafsiran Pas pula lebih menampakkan ingin membeli kelebihan kepada BN di samping dapat melepaskan dendam serta geram kepada DAP dan Amanah.
Di negara-negara yang lebih maju, sikap seperti yang dicanangkan oleh Pakatan Harapan itulah yang menjadi kelaziman. Mereka tidak gentar menukar pemimpin dan kerajaan yang gagal menunaikan tanggungjawab kepada sebuah kerajaan baru yang lebih diyakini.
Jika pemimpin atau kerajaan baru yang dipilih itu gagal juga, mereka dengan berani akan menukarnya sekali lagi. Biasanya parti lama yang dikalahkan tadi, tetapi sudah bertukar pucuk pimpinan, akan diberi kepercayaan semula mengetuai kerajaan kiranya janji dan manifesto yang ditawarkan lebih meyakinkan.
Dengan mudahnya pertukaran kerajaan itu berlaku, parti yang terpilih mengetuai kerajaan akan berusaha dengan sebaiknya untuk menunaikan janji yang pernah ditawarkan. Mereka juga hanya berani berjanji sekadar yang mampu ditawarkan saja dan tidak berlebih-lebihan sehingga ke tahap menawarkan bulan dan bintang.
Di negara ini, jika kita ingin menikmati kehidupan yang lebih baik dan terjamin, sesuai dengan cukai yang kita bayar kepada kerajaan, amalan seperti di negara-negara maju itu mestilah juga berani dilakukan.
Jika tidak, kita akan terus mendengar banyak janji pilihanraya tidak ditunaikan, tapak hospital yang sama dirasmikan sehingga dua tiga kali pilihanraya dan perlbagai janji yang lain lagi dimungkiri.
Bagi pengundi-pengundi PRU akan datang, kematangan dalam berpolitik adalah ujian terpenting bagi mereka. Menukar kerajaan bukan semata-mata kerana kebencian kepada Najib, UMNO dan BN tetapi yang lebih penting ialah sebagai langkah permulaan kepada proses kematangan yang sebenar-benarnya.
Dengan Najib dipaliti pelbagai skandal, kerajaan gagal dalam banyak hal, beban kos sara hidup serta adanya pengaruh Tun Mahathir Mohamad yang mengetuai Pakatan Harapan sebagai penasihat, PRU 14 adalah peluang terbaik untuk rakyat menunjukkan kematangan yang hasil akhirnya adalah untuk mereka juga.
Peluang sebaik ini mungkin tidak muncul lagi jika kita mensia-siakannya. Jika UMNO dan BN terus berkuasa lagi selepas PRU 14, Najib akan lebih bebas melakukan apa saja yang disukainya.
Menaikkan kadar GST, menghapuskan banyak subsidi seperti dalam sektor kesihatan atau menubuhkan beberapa lagi syarikat mirip 1MDB, sudah pasti bukan lagi masalah bagi beliau untuk melakukannya.
Kepada yang masih nostalgia dan sayang kepada UMNO, tetapi di waktu yang sama benci serta meluat dengan Najib, inilah juga masanya untuk menunjukkan keberanian dan kematangan.
Harus disedari bahawa Najib tidak mungkin dapat disingkirkan tanpa UMNO dan BN dikalah terlebih dahulu. Mengekalkan UMNO dan BN lagi bermakna menyambung nyawa politik Najib untuk lebih lama di kerusi Perdana Menteri yang sedang didudukinya.
Mengalahkan BN dalam pilihanraya bukanlah suatu dosa, lebih-lebih lagi jika matlamatnya ialah untuk menyingkirkan Najib yang terpalit dengan pelbagai skandal dan kelemahan serta bertujuan untuk mewujudkan UMNO yang lebih baik, lebih bersih dan diambil alih oleh pemimpin-pemimpin baru yang diyakini rakyat di masa depan.
Setelah BN kalah dan Pakatan Harapan menjadi pemerintah, ia dengan sendirinya memberikan rakyat peluang untuk menilai kerajaan mana yang lebih baik. Jika Pakatan Harapan gagal, BN boleh dikembalikan semula dalam pilihanraya lima tahun seterusnya, tetapi sudah tentu ketika itu bukan lagi Najib ketuanya.
Tetapi, kalau Pakatan Harapan ternyata lebih baik dan mampu memberi kesejahteraan yang jauh menggembirakan hati rakyat, maka tiada sebab itu hendak ditukar lagi.
Pokoknya, rakyat tidak mungkin dapat menilai kebaikan dan keburukan sesuatu itu kecuali dengan merasainya terlebih dahulu. Boleh atau mudahnya proses tukar ganti kerajaan dengan sendirinya membuatkan sesiapa pun yang diberi kuasa akan berkhidmat dengan sebaik mungkin, menjauhi skandal serta tidak kurang dengan kuasa yang diberikan.
Keberanian menerima sesuatu yang baru itulah sebenarnya kematangan.
(ShahbudinHusin 07/05/2017).

0

0

votes
Article Rating
Kongsikan artikel ini


BUAT APA MENGUNDI PAS?

Dalam PRU 14, dijangka dua parti sahaja yang bertanding 222 kerusi Parlimen dan 505 kerusi DUN – UMNO/BN dan Pakatan Harapan. Jelas, yang mana menang majoriti ia akan memerintah Malaysia.
Pas yang bertanding 80 kerusi dan menjangkakan menang 40 tak boleh perintah Malaysia.
Tentulah rakyat Malaysia mahu memilih parti yang berhajat nak perintah Malaysia. Jadi, pilihannya sama ada UMNO/BN atau PH.
Parti yang masuk PRU 14 tanpa ada niat nak ambil alih kuasa tentunya berada di tahap “second-rated”. Tawar hati orang nak mengundi. “Nak buat apo undi dia, kalau dia monang pun tak mengubah apa-apa.
“Lebih baik undi parti yang apabila dio monang boleh membentuk kerajaan. Jadi, pilihan pengundi ialah A atau B. C akan jadi “fallback” calon “in case” dua-dua A dan B pengundi tu memang tak suka.”
Bermakna dengan memilih untuk bersendiri dan tidak bertanding 222 kerusi meletakkan Pas pada kedudukan “disadvantaged”. Faktor ini sudah cukup “powerful” untuk Pas  hilang undi dari kalangan pengundi yang mencari parti yang serius dalam bertanding.
Dr Rosli Yaakob
8hb Mei 2017
(Dipetik daripada FB Muhammad Radzi Ismail)
Ulasan Blog –
Untuk makluman Dr Rosli ialah bekas Pengarah Urusan Harakah dan bekas Pesuruhjaya Pas Negeri Sembilan. Tulisan atau luahan hati beliau ini telah pun tersebar luas di media sosial.
Apo nak dikato lagi kalau bekas orang kuat Pas sendiri pun sudah mula mempersoalkan hala tuju Pas sekarang ini?
(ShahbudinHusin 08/05/2017)

0

0

votes
Article Rating
Kongsikan artikel ini


ULAMA AGAMA, ULAMA POLITIK

Ulama kerap disebut sebagai pewaris para Nabi. Ungkapan itu dengan sendirinya bermaksud kedudukan ulama ialah untuk menyampaikan risalah-risalah kebenaran tentang kehidupan berpandukan Al-Quran dan Hadis setelah wafatnya Nabi-Nabi.
Memang kita menghormati para ulama atas ketinggian ilmu agama yang dimiliki serta kesungguhan mereka berdakwah, mengajar kebaikan dan mengajak untuk menjauhi kejahatan.
Tentunya setiap kita tidak terlepas daripada mendapat bimbingan para ulama dalam menjalani kehidupan, baik secara langsung dengan menghadiri kelas-kelas pengajian dan kuliah di majid serta surau atau secara tidak langsung melalui tontonan di televisyen, youtube, kaset, cakera padat pembacaan buku-buku dan sebagainya.
Secara umumnya, oleh kerana agama itu sebahagian daripada keperluan dalam kehidupan, kita memang menghormati para ulama. Tidak saja kerana ilmu dan dakwah yang disampaikannya, malah kadangkala seseorang yang berpakaian seperti kebiasaan para ulama pun kita terlangsung menghormati mereka, walaupun tidak mengenali atau mengetahui namanya.
Begitulah tingginya rasa hormat dan kekaguman kita secara semulajadinya kepada ulama.
Tetapi, kita juga mesti sedar bahawa meskipun ulama adalah pewaris para Nabi, mereka sebaliknya tidaklah maksum seperti Nabi. Ulama tetap manusia biasa yang ada keinginan, nafsu serta kehendak tertentu dalam kehidupan seharian mereka.
Sebab itu, di samping ramai yang jujur, ikhlas dan menjalani kehidupan semata-mata untuk mencari redha Allah atas kedudukan sebagai ulama dan ilmu yang dimiliki, terdapat juga segelintir lain yang menjalani kehidupan mewah, mengenakan bayaran tinggi untuk berceramah serta longgar dalam mendidik keluarga sendiri untuk hidup sepertimana yang mereka ajarkan di kuliah di sana-sini.
Selain itu, terdapat juga ulama yang menceburi politik, sama ada bersama dengan kerajaan atau menentang kerajaan. Tidaklah menjadi kesalahan bagi para ulama untuk terjun ke dunia politik, malah tentunya memberi lebih kebaikan kepada negara dan masyarakat jika mereka sentiasa berpegang kepada ajaran agama serta tidak membiarkan diri tunduk merendah terhadap kepentingan politik atau parti di mana mereka bernaung.
Sepertimana yang kerap terjadi, tidaklah di Malaysia, tetapi di sebuah negeri lain di benua Afrika, ulama kebanyakannya mula “rosak” apabila terjun berkecimpung dalam politik. Selalunya kepentingan diri dan keduniaan akan sentiasa mengatasi kepentingan agama dalam kehidupan seharian selepas mereka menceburi politik.
Baik yang bersama kerajaan atau yang menentang kerajaan, perangai dan kelakuan mereka hampir sama saja. Tuan politik atau kepentingan politik akhirnya jadi lebih besar daripada Tuhan yang Maha Esa yang menciptakan langit, bumi dan segala isi dunia ini.
Sekali lagi, seperti yang pernah terjadi di sebuah negara Afrika, ada ulama mengeluarkan amanat yang berbunyi, “Kita menentang UMNO, bukan kerana nama dia UMNO. Kita menentang Barisan Nasional bukan kerana dia lama memerintah kerajaan.
“Kita menentang dia ialah kerana dia mengekalkan perlembagaan penjajah, mengekalkan undang-undang kafir, mengekalkan peraturan jahiliyah. Oleh kerana itulah kita menentang mereka. Oleh kerana itulah kita menghadapi mereka. Oleh itulah kita cuba berlawan dengan mereka.
“Perjuangan kita adalah jihad, ucapan kita adalah jihad, derma kita adalah jihad. Bergantunglah kita kepada Allah dengan (menghadapi) puak-puak ini kerana kalau kita mati melawan puak-puak ini, mati kita adalah syahid. Mati kita adalah Islam. Kita tidak perlu masuk Buddha, kita tidak perlu masuk Hindu, kita tidak perlu masuk Kristian, tapi kita menjadi kafir dengan mengamalkan ‘politik suku, agama suku’.”Bersekali dengan itu, maka keluarlah pelbagai ayat Al-Quran dan Hadis yang condong menyokong serta membenarkan amanat tersebut. Ia kemudian ditambah lagi dengan ayat serta hadis yang mengajak umat Islam menjauhi pemerintah yang zalim kerana dikatakan tidak selari dengan tuntutan Nabi, bertentangan dengan jalan ke syurga dan sebagainya.Akhirnya, terjadilah sembahyang dua iman, memulau majlis kenduri, tidak makan sembelihan, bercerai-berai dalam perkahwinan dan perpecahan dalam masyarakat.Hari ini, ulama yang sama, entah kerana apa, tiba-tiba sudah berbaik-baik dengan pihak yang dahulunya dituduh kafir dan mengamalkan politik suku, agama suku itu. Pemerintah zalim yang dulunya diceramahkan agar dijauhi, kini mereka sendiri berlumba-lumba mendekatinya.Lalu dikhabar dan difatwakan pula bahawa berbaik-baik inilah cara politik matang dan sejahtera. Lagi pun, tambah mereka, kita mesti menentukan Melayu dan Islam terus berkuasa. Di masa akan datang, jika hubungan kedua-dua mereka itu berkekalan, mungkin akan keluar pula fatwa haram menentang UMNO lantaran ia parti yang seagama dan sebangsa, dicela Tuhan kerana memutuskan silaturrahim sesama agama dan sebagainya.Sebagaimana biasa, pasti akan keluarlah juga ayat-ayat Al-Quran dan hadis yang condong ke arah yang sama.Hakikatnya, lawan mereka itu, yang dulu dimusuhi dan sekarang dijadikan kawan, tidak pernah berubah sama-sekali. Ia tetap yang dulu dengan mengekalkan perlembagaan penjajah, undang-undang kafir, peraturan jahiliyah serta kekal mengamalkan politik suku, agama suku.Dalam masa yang sama, ajaran agama, Al-Quran dan Hadis juga tidak pernah berubah. Tuhan yang disembah pun tetap yang sama juga.Yang berubah ialah golongan yang digelar ulama tadi. Hanya kerana politik, mereka dengan mudah boleh berubah. Kepentingan politik, tuntutan kehendak serta nafsu menyebabkan ulama sebenarnya boleh berubah-ubah dan “rosak” hanya dalam sekelip mata.Dengan yang sedemikian, apakah hanya kerana bergelar ulama, mereka tidak boleh disanggah?Akhirnya, apa bezanya ulama yang sudah menceburi politik dengan orang yang sekular, berkot dan bertali leher yang sama-sama terlibat dalam politik jika kedua-duanya boleh berubah mengikut nafsu politik parti yang dianuti?Apakah mereka masih tetap betul dan lurus untuk kita ikuti dan layak lagi dipanggil sebagai ulama pewaris Nabi?
(ShahbudinHusin 08/05/2017).

0

0

votes
Article Rating
Kongsikan artikel ini


KATA POLITIK MATANG DAN SEJAHTERA…KENAPA DITEMPELAK SARANAN KU NAN
UNTUK BERSATU?

Pas dilaporkan menempelak Setiausaha Agung UMNO, Tengku Adnan Tengku Mansor berhubung kenyataannya bahawa masih belum terlambat bagi parti Islam itu untuk kembali ke pangkuan UMNO.
Ketua Penerangan Pas, Nasaruddin Hassan berkata, kenyataan Tengku Adnan itu menggambarkan seolah-olah Pas ingin kembali ke pangkuan UMNO selepas didakwa lahir daripada sayap parti tersebut.
“Pas bukan semata-mata lahir daripada UMNO, tetapi juga daripada Hizbul Muslimin selepas ia diharamkan pada 1948,” ujar Nasaruddin lagi.
Ketua Penerangan Pas yang juga Ahli Parlimen Temerloh itu tampil dengan kenyataan demikian berikutan Tengku Adnan semalam mengalu-alukan jika Pas ingin kembali ke pangkuan UMNO sebagai Biro Agama UMNO sempena ulangtahunnya yang ke 71 pada 11 Mei ini.
Kata Ku Nan, sebagai parti yang inklusif, UMNO sedia memberi peluang jika Pas ingin kembali ke pangkuan mereka, meskipun mereka sudah terlanjur sebelum ini.
“Semuanya terpulang kepada kepimpinan Pas, walaupun sudah terlanjur, mereka masih boleh pulang ke pangkuan,” tambah Ku Nan.
Baik dan terlalu murni apa saranan Ku Nan itu?
Jadi, kenapa Pas perlu melenting serta menempelak beliau kerana kenyataannya itu?
Adakah politik matang dan sejahtera membenarkan tindakan menempelak rakan sendiri yang sudah kerap digauli, lebih-lebih lagi jika ianya bertujuan baik dan murni?
Siapa berani menyatakan penyatuan atau kembalinya Pas ke pangkuan UMNO seperti yang disebut oleh Ku Nan itu bukan sesuatu yang baik untuk Melayu dan Islam?
Jika begitu, bukankah Pas seharusnya menyambut baik kenyataan Ku Nan itu, bahkan tentunya lebih terpuji jika menyatakan memang hasrat  Pas untuk kembali bersatu dengan UMNO demi Islam dan Melayu di negara ini?
Lagi pula, bukankah Pas sendiri sejak kebelakangan ini selalu mengatakan ingin mempertahankan kuasa Melayu dan Islam serta amat memusuhi DAP di sebalik pendekatan politik matang dan sejahtera yang kian merapatkan lagi hubungannya dengan UMNO?
Apa lagi langkah terbaik yang harus dilakukan oleh Pas untuk mencapai semua matlamat barunya itu kalau bukan bergabung atau kembali terus ke pangkuan UMNO?
Dengan yang demikian, tentulah cadangan Ku Nan itu suatu saranan yang baik, bukan saja untuk mengekalkan kuasa Melayu dan Islam, tetapi juga sebagai menepati amalan politik matang dan sejahtera yang sememangnya menjadi dambaan Pas sejak kebelakangan ini.
Maka, tidak manis sungguh sebenarnya apabila Pas marah-marah atau menempelak Ku Nan seolah-olah menolak ajakannya untuk bersatu, berpadu dan bersilaturrahim sebagaimana yang dituntut oleh agama itu.
Tambahan lagi, selain kerap tampil kasar sehingga pernah menyifatkan Pas sebagai sesat sebelum ini, bukan selalu sebenarnya Ku Nan tampil dengan saranan yang baik dan murni seperti kali ini.
Apa salahnya jika Pas terima dengan baik apa yang disarankan oleh Ku Nan itu. Tambahan lagi, daripada tidak menentu kedudukan melalui Gagasan Sejahtera dan jika bertanding sendirian dalam PRU 14 akan datang, tidakkah lebih baik Pas bergabung terus dengan UMNO demi masa depan yang lebih terjamin dan gemilang?
(ShahbudinHusin 09/05/2017)

0

0

votes
Article Rating
Kongsikan artikel ini


UNTUK MENANG PRU 14 DAN JADIKAN ANWAR PM, HANYA TUN M BOLEH MELAKUKANNYA

Tun Mahathir Mohamad sudah beberapa kali menyatakan beliau tidak mahu menjadi Perdana Menteri semula. Alasannya, beliau sudah terlalu tua, selain pernah menduduki kerusi tersebut selama 22 tahun sebelum ini.
Tetapi, melimpahnya sokongan rakyat kepada pakatan pembangkang sekarang ini sebahagian besarnya ialah kerana pengaruh dan aura Tun Mahathir. Ke mana-mana beliau pergi, kehadiran 3,000, 5,000 dan melebihi 10,000 adalah jumlah yang biasa.
Dengan Anwar Ibrahim di penjara dan jika Tun Mahathir tidak bermusuh dengan Najib berikutan skandal 1MDB yang tidak boleh diterimanya, Pakatan Harapan tidaklah segagah seperti yang ada sekarang ini.
Seorang pensyarah UTM, Dr. Mazlan Ali berkata, realitinya Najib akan berhadapan detik getir dalam PRU 14 akan datang disebabkan tsunami Mahathir yang sedang berlaku di seluruh negara sehingga menghadapi kesukaran memilih tarikh yang sesuai untuk mengadakan pilihanraya.
UMNO dan BN ketika ini, jelasnya, berhadapan tentangan kuat dari kalangan orang Melayu yang menyokong perjuangan Tun Mahathir, Bersatu serta bersama Pakatan Harapan untuk menolak kerajaan pimpinan Najib.
Dengan perubahan sokongan Melayu yang sedemikian rupa, di tambah keadaan bukan Melayu yang memang sedia menolak MCA, MIC dan Gerakan, Pakatan Harapan sebenarnya sedang berada di landasan yang betul untuk membentuk kerajaan baru selepas pilihanraya akan datang.
Satu-satunya usaha menonjol Najib untuk menghalang rakyat daripada menyingkirkannya ialah dengan membesar-besarkan perpecahan di kalangan Pakatan Harapan dengan harapan  keyakinan rakyat akan goyah dan mereka juga kononnya tiada agenda untuk membangunkan negara.
Najib turut kerap mengulang-ulang kononnya gambaran kedudukan ekonomi dan keadaan negara yang selalu diperkatakan oleh pihak pembangkang adalah tidak benar,  mengelirukan dan jauh daripada realiti sebenar.
Namun, di waktu yang sama, Najib terus berhadapan dengan kemarahan daripada pelbagai lapisan rakyat tentang kenaikan kos sara hidup, tiada peluang perniagaan, pengangguran, ekonomi merudum,  cengkaman GST, selain deretan skandal dirinya yang berpunca daripada 1MDB.
Pemberian tunai BR1M yang sebelum ini digembar-gemburkan turut tidak lagi berbisa kerana rakyat akhirnya sedar pemberian itu asalnya adalah duit mereka dan daripada GST yang dicukai setiap hari.
Pilihanraya tidak terlalu lama tempohnya lagi. Apa yang Pakatan Harapan perlu lakukan ialah mengekalkan momentum penolakan sedia ada terhadap Najib, di samping menambah keyakinan rakyat kepada gabungan itu.
Keyakinan rakyat pasti tambah mengukuh lagi, di samping terus menghimpit Najib ke dinding jika Pakatan Harapan dapat segera menamakan Tun Mahathir sebagai calon Perdana Menteri mereka.
Untuk berlawan dan menyingkirkan Najib, bukan saja Tun Mahathir satu-satunya calon paling layak di kalangan pemimpin-pemimpin pembangkang sedia ada, bahkan dengan menonjolkan beliau juga mampu membangkitkan keyakinan yang menyeluruh di kalangan rakyat.
Berdasarkan rekod beliau memimpin negara selama ini, siapa yang tidak yakin dengan Tun Mahathir?
Melayu, Cina, India, kakitangan kerajaan, orang muda, orang bawahan, orang dapur dan segala lapisan rakyat lebih yakin kepada Tun Mahathir berbanding Najib.
Dibandingkan jika BN kekal dan Najib terus menjadi Perdana Menteri, berapa peratus rakyat yang suka dan sedia berketuakan beliau lagi?
Sokongan kepada Najib memang diketahui merudum, di kalangan 3.5 juta ahli UMNO pun ramai yang tidak suka kepadanya, tetapi dengan menonjolkan Tun Mahathir, beliau akan lebih tertolak ke tepi lagi.
Sejujurnya hanya Tun Mahathir yang layak serta mampu memulihkan negara ini dan pilihan antara beliau dengan Najib lebih memudahkan rakyat membuat pertimbangan berbanding jika pemimpin-pemimpin pembangkang lain ditonjolkan atau kiranya calon Perdana Menteri tidak dinamakan sama-sekali.
Memang Tun Mahathir sudah menjangkau usia 92 tahun, tetapi sesiapa yang biasa menghadiri program-programnya pasti sedar beliau masih segar, bertenaga dan mempunyai pemikiran yang baik untuk mentadbir negara.
Lagi pun, Tun Mahathir tidak diperlukan terlalu lama untuk menjadi Perdana Menteri buat kali kedua ini. Setahun atau setahun setengah sudah memadai bagi beliau menyusun pentadbiran negara, memulihkan ekonomi dan menyumbat ke penjara sesiapa yang terbukti bersalah menjahanamkan negara.
Jika selama ini Pakatan Harapan tetap dengan pendirian mahu Anwar Ibrahim sebagai bakal Perdana Menteri, hasrat itu sebenarnya lebih mudah terlaksana dengan memberi laluan kepada Tun Mahathir menjadi Perdana Menteri terlebih dahulu.
Anwar sekarang berada di penjara dan jika tahun depan beliau dijangka dibebaskan setelah diambil kira faktor berkelakuan baik daripada tempoh lima tahun hukuman yang dijalaninya, beliau selepas itu masih terikat dengan sekatan lima tahun tidak boleh bertanding dalam pilihanraya.
Dalam keadaan itu hanya Tun Mahathir yang ada kekuatan dan keupayaan untuk mengadap dan meyakinkan Yang Dipertuan Agong bagi memberi pengampunan penuh kepada Anwar dan membolehkannya bertanding semula.
Jika Muhyiddin Yassin atau yang lain-lain menjadi Perdana Menteri, mereka mungkin akan berkata, “Ahhh, tunggu dululah…bagi saya merasa sekurang-kurangnya sepenggal dulu duduk di Seri Perdana.”
Selepas sepenggal berlalu, Anwar mungkin sudah terlalu tua untuk menduduki kerusi Perdana Menteri itu.
Kiranya Dr Wan Azizah Wan Ismail pula menjadi Perdana Menteri, tentulah tidak berapa cantik di mata rakyat jika beliau membuat yang membuat pengampunan itu kerana ia bukan saja untuk membolehkan suaminya bertanding di tempatnya di Permatang Pauh, bahkan juga untuk menggantinya sebagai Perdana Menteri.
Adakah rakyat Malaysia sedia memilih seorang isteri sebagai calon Perdana Menteri, tetapi kemudian mengusahakan pembebasan serta memberi laluan kepada suami sendiri mengambil alih tempatnya?
Bertukar ganti antara Anwar dengan Dr. Wan Azizah di Permatang Pauh atau kerusi Ketua Pembangkang barangkali masih boleh diterima, tetapi tentunya bukan bagi jawatan Perdana Menteri.
Tidak menjadi masalah jika Pakatan Harapan tetap mahukan Anwar jadi Perdana Menteri. Tetapi, untuk menuju hasrat itu, kemenangan dalam pilihanraya dan memulakan proses pengampunan bagi Anwar, mesti dilakukan terlebih dahulu.
Bukan Dr. Wan Azizah, Muhyiddin, Azmin Ali atau Mukhriz Mahathir yang berwibawa melakukan dua perkara itu – mengetuai untuk menang pilihanraya berlawan dengan Najib dan kemudian memberi laluan sempurna buat Anwar menjadi Perdana Menteri.
Ia, tanpa ragu-ragu, hanya boleh dilakukan oleh Tun Mahathir saja.
(ShahbudinHusin 09/05/2017).

0

0

votes
Article Rating
Kongsikan artikel ini


11 MEI – DISENGAJAKAN ATAU KEBETULAN?

Hari ini , 11 Mei adalah hari ulangtahun kelahiran UMNO yang ke 71. Kali ini sambutannya diadakan secara besar-besaran di Stadium Bukit Jalil di mana bukan saja ahli seluruh negara diangkut beramai-ramai untuk memeriahkannya, bahkan cabutan bertuah dengan hadiah kereta juga turut diadakan.
Sambutan ulangtahun kali ini diadakan dengan begitu meriah kerana PRU 14 mungkin akan diadakan sebelum hujung tahun ini atau awal tahun depan. Oleh itu, sambutan ulangtahun ini adalah medan terakhir untuk UMNO mahu menunjukkan kekuatan sambil memberitahu kononnya ia masih relevan di mata rakyat.
Semakin UMNO menunjuk-nunjuk kononnya ia masih kuat dan relevan, secara tidak langsung bermakna parti itu semakin jauh daripada denyut nadi rakyat.
Jika dalam PRU 14 akan datang, UMNO kalah pilihanraya, bermakna sambutannya ke-71 pada tahun ini adalah yang terakhir ia dirayakan ketika kuasa masih dalam genggaman.
Ekok  juga sambutan ulangtahun UMNO ke-71 ini diadakan besar-besaran kerana mana tahu tahun depan tiada lagi sambutan semeriah seperti tahun ini.
Kalau sudah hilang kuasa,  tahun depan ketika ulangtahun ke-72 bukan saja tiada lagi sambutan yang meriah dan gah, bahkan pasti tiada lagi hadiah Proton Perdana untuk cabutan bertuah.
Maka itu, biarlah  UMNO bermeriah-meriah tahun ini.
Itulah nasib UMNO sempena ulangtahunnya ke-71 ini. Ulangtahun kali ini, walaupun cuba diraikan dengan meriah dan hadiah cabutan bertuah, ia juga berada di antara terus hidup atau menuju rebah.
Selagi UMNO dipimpin oleh Najib Razak dan kerananya Malaysia lebih dikenali sebagai negara kleptokrasi berbanding demokrasi, sepuluh rakyat yang ditanya, mungkin hanya satu dua yang masih mahu menyokongnya.
Pada tarikh 11 Mei juga, Majlis Syura Pas akan mengadakan mesyuaratnya untuk menentukan hubungannya dengan PKR. Sebelum ini Muktamar Pas sudah pun membuat keputusan setuju sebulat suara agar hubungan dengan PKR diputuskan.
Tarikh mesyuarat Majlis Syura ini baru dihebahkan lewat tengahari semalam oleh Menteri Besar Kelantan, Ahmad Yaakob.
Jika esok, Majlis Syura senada pendiriannya dengan keputusan muktamar, bermakna terlerai dan terputuslah hubungan Pas dengan PKR.
Bagaimanapun, sebagaimana yang disebut sebelum ini, Pas Selangor tetap berpendirian untuk kekal dalam kerajaan negeri sehingga pilihanraya akan datang.
Namun, tarikh 11 Mei yang dipilih untuk Majlis Syura Pas membuat keputusan muktamad tentang hubungannya dengan PKR menimbulkan pelbagai persoalan lain kerana bersamaan dengan tarikh ulangtahun UMNO.
Kiranya terlerai hubungan Pas dengan PKR bermula esok melalui keputusan Majlis Syura, dengan sendirinya UMNO akan mendapat dua kegembiraan pada tarikh 11 Mei iaitu merayakan ulangtahun kelahirannya yang ke-71  dan sekaligus bergembira kerana secara tidak langsung merapatkan lagi hubungannya dengan Pas yang kini cukup berpuas hati dengan hanya menjadi “king maker” melalui blok ketiga saja.
Sediakah Pas memberi berita duka kepada UMNO di hari jadinya tahun ini dengan hubungannya bersama PKR tidak jadi diputuskan?
Adakah pemilihan tarikh 11 Mei untuk Majlis Syura bermesyuarat  ini disengajakan atau sekadar kebetulan?
(ShahbudinHusin 11/05/2017).

0

0

votes
Article Rating
Kongsikan artikel ini


PAS MAHU TERUS KEKAL DI SELANGOR, APA AGAKNYA PENDIRIAN MAJLIS SYURA
NANTI?

Muktamar Pas di Kedah baru-baru ini telah membuat keputusan sebulat suara agar hubungan parti itu dengan PKR ditamatkan.
Bagaimanapun,  keputusan muktamad masih terletak di tangan Majlis Syura Pas yang dikatakan akan bermesyuarat dalam tempoh terdekat ini.
Jika keputusan Majlis Syura senada dengan keputusan muktamar, bermakna terlerailah hubungan kerjasama politik atau tahaluf siyasi antara Pas dengan PKR.
Kesan paling ketara daripada keputusan itu ialah semua Exco Kerajaan Negeri, pegawai atau pengarah dalam GLC, ketua kampung dan pelbagai penerima jawatan lain daripada Pas dalam pentadbiran Selangor mesti melepaskan kedudukan masing-masing.
Tiada alasan lagi untuk mereka terus berada dalam pentadbiran kerajaan negeri Pakatan Harapan dalam keadaan sudah “terjatuh talak”, kecuali jika mereka bertindak menyertai PKR, Amanah dan lain-lain parti dalam gabungan tersebut.
Tempoh seminggu dua tentunya membuatkan semua perhatian tertumpu kepada tarikh mesyuarat Majlis Syura Pas untuk mengetahui pendirian sebenar Pas, seterusnya kedudukan wakil-wakil lantikan Pas dalam kerajaan negeri Selangor.
Selepas muktamar berakhir, apabila Pesuruhjaya Pas Selangor bertukar daripada Iskandar Samad kepada Solehan Mukhyi, gambaran yang muncul ialah ia dikatakan sebagai langkah awal Pas untuk ” berpatah arang, berkerat rotan” dengan PKR.
Solehan yang dilihat sebagai pro Hadi Awang dikhabarkan paling bersetuju untuk semua wakil Pas melepaskan semua kedudukan mereka dalam kerajaan negeri sebagai langkah menjadikan pertembungan tiga penjuru dalam PRU 14 akan datang benar-benar menjadi realiti.
Namun, nada Solehan ternyata agak mengejutkan. Beliau dengan tegas menyatakan Pas tidak akan keluar daripada kerajaan negeri Selangor sehinggalah pilihanraya umum akan datang.
Hujah beliau ialah kerana mandat yang diberi rakyat bertempoh sehingga pilihanraya baru diadakan.
“Matlamat PAS hendak jaga dasar dalam parti tetapi tetap terus berada dalam kerajaan.
“PAS berada dalam kerajaan negeri hari ini kerana dipilih dan diberi mandat dalam PRU lalu, maka kerajaan negeri hanya akan terbubar melalui pembubaran DUN,” tegas beliau.
Apakah mesej daripada kenyataan Pesuruhjaya Pas Selangor yang baru itu?
Bagaimana untuk Pas terus berada dalam kerajaan Selangor jika Majlis Syura memutuskan hubungan dengan PKR ditamatkan?
Bersediakan Majlis Syura membuat keputusan yang sama dengan muktamar yang akhirnya menyebabkan ramai pemimpinnya kehilangan jawatan dan kedudukan?
Adakah kenyataan Solehan itu memberi gambaran Majlis Syura akan menolak keputusan muktamar?
Apakah mungkin Majlis Syura akan membuat keputusan  menangguhkan ketetapan muktamar itu sehingga pilihanraya umum diadakan dengan alasan yang sama seperti yang Solehan berikan?
Jika itu yang terjadi, maka Pas benar-benar mengamalkan politik matang dan sejahtera – di peringkat pusat pemimpinnya seronok bersama Najib, UMNO dan BN manakala di Selangor pula Exco dan pelbagai penerima jawatan lain tetap bahagia dengan gaji dan ganjaran atas nama kerajaan Pakatan Harapan.
(ShahbudinHusin 10/05/2017).

0

0

votes
Article Rating
Kongsikan artikel ini


KEKUATAN PALSU DI SAMBUTAN ULANGTAHUN UMNO KE-71?

Sebagaimana yang tersebar luas di media sosial, terdapat bukti yang menunjukkan wujud kerahan untuk memaksa pelajar-pelajar UiTM menghadiri sambutan ulangtahun UMNO yang ke-71 di Bukit Jalil, malam ini.
Berdasarkan apa yang tersebar di media sosial itu, sekurang-kurangnya 10,000 yang hadir di Bukit Jalil malam ini adalah mahasiswa UiTM yang seolah-olah dipaksa untuk hadir ke sana.
Bagaimana pula dengan universiti yang lain serta pusat-pusat pengajian seperti IKM, Giat Mara, IKBN, Politeknik, Vokasional, Institut Pendidikan Guru dan sebagainya, adakah mereka turut dikerah hadir ke Bukit Jalil malam ini?
Kenapa kerahan ke atas pelajar ini dilakukan, adakah kerana UMNO sudah sedia maklum mereka bakal menerima sambutan yang dingin di majlis sambutan ulangtahunnya kali ini?
Berapa jumlah pelajar yang hadir keseluruhannya?
Jika sudah dilakukan kerahan di sana-sini, berapa sebenarnya ahli UMNO yang benar-benar secara sukarela hadir ke Bukit Jalil atas nama mahu mempertahankan perjuangan parti?
Akhirnya, harap-harap tidak adalah pekerja Bangladesh dan Indonesia yang dipaksa balik awal petang ini dan kemudian diborong dengan bas untuk sama-sama memeriahkan Stadium Bukit Jalil dan kemudian turut berteriak “Hidup Melayu” walaupun tidak memahami maksudnya.
(ShahbudinHusin 11/05/2017).

0

0

votes
Article Rating
Kongsikan artikel ini


KEPUTUSAN MAJLIS SYURA PAS YANG PELIK DAN KELAKAR….

Tentunya semua orang sudah sedia maklum dengan keputusan Majlis Syura Pas semalam yang secara sah memutuskan hubungan parti itu dengan PKR.Berikut adalah keputusan penuh berkenaan:-Majlis Syura Ulamak yang bersidang pada hari ini, 14 Sya’ban 1438 bersamaan 11 Mei 2017 memutuskan bahawa:1. Dengan merujuk kepada begitu banyak pelanggaran terhadap syarat-syarat Tahaluf Siyaasi menurut pertimbangan hukum Syarak dan Akhlak Islam, maka hubungan politik Tahaaluf Siyaasi antara PAS dan PKR telah terbatal.Antara perlanggaran tersebut ialah;a. Tidak menyokong malah menentang sebahagian agenda Islam yang dibawa oleh PAS seperti RUU 355.b. Melanggar adab-adab berkerjasama dalam politik seperti menyerang pimpinan PAS dan membuat tuduhan-tuduhan palsu yang merosakkan imej PAS.c. Khianat dalam hubungan politik dengan PAS antaranya dengan bekerjasama dengan pihak-pihak yang mahu menjatuhkan Kerajaan Negeri Kelantan dan menentang PAS dalam Pilihanraya Kecil Sungai Besar dan Kuala Kangsar.2. Sebarang tindakan politik termasuk urusan pentadbiran Negeri Selangor diserahkan kepada Jawatankuasa Kerja PAS Pusat dengan merujuk kepada maslahah dan kepentingan Islam dan rakyat.‘SEJAHTERA BERSAMA ISLAM’Dato Ustaz Dr Nik Muhammad Zawawi Salleh
Setiusaha,
Majlis Syura Ulamak Pas11 Mei 2017/14 Sya’ban 1438 Hijrah.
Bagaimanapun, jika diperhalusi keputusan itu adalah pelik, malah kelakar bagi sebuah parti yang berdiri atas nama Islam kerana Pas hanya memutuskan kerjasama berbentuk politik saja dengan PKR, tetapi tidak berkaitan kedudukan dalam kerajaan negeri Selangor.
Untuk kedudukan dalam kerajaan Selangor yang melibatkan 3 Exco serta dianggarkan kira-kira 5,000 ahli Pas yang turut menerima pelbagai jawatan dan gaji, Majlis Syura seperti dalam keputusan nombor 2 menyebut, “urusan pentadbiran Negeri Selangor diserahkan kepada Jawatankuasa Kerja PAS Pusat dengan merujuk kepada maslahah dan kepentingan Islam dan rakyat.”
Bukankah selama ini kita diberitahu, selepas muktamar membuat sesuatu keputusan, pihak yang paling tinggi untuk memberi kata putus ialah Majlis Syura Pas?
Tetapi, kenapa dalam soal kedudukan dalam kerajaan negeri yang melibatkan 3 Exco dan kira-kira 5,000 penerima gaji daripada kerajaan negeri, keputusan akhir diserahkan balik kepada Jawatankuasa Kerja Pas Pusat yang diketuai oleh Hadi Awang sendiri untuk membuat keputusan?
Mengapa Majlis Syura tidak membuat keputusan semuanya sekali, tanpa ada kecuali-kecuali atau diserahkan balik kepada Jawatankuasa Kerja Pas Pusat?
Bukankah muktamar yang lebih tinggi daripada Jawatankuasa Kerja Pas Pusat sudah sebulat suara setuju putus hubungan dengan PKR?
Siapa yang paling tinggi sebenarnya dalam Pas – Majlis Syura, muktamar atau Jawatankuas Kerja Pusat?
Pelik dan kelakar yang lain dalam keputusan Majlis Syura itu bagaimana Pas boleh mengatakan PKR menentang Akta 355 sedangkan ia belum dibahas dan diundi lagi di Parlimen?
Atas dasar apa ia dikata demikian, sekadar andaian atau Majlis Syura ada kelebihan “kasyaf” iaitu mampu melihat sesuatu yang belum lagi berlaku?
Tidak lama selepas keputusan Majlis Syura itu, Pas Selangor turut mengeluarkan kenyataan yang antaranya berbunyi, “oleh hal yang demikian PAS Selangor tidak lagi akan terlibat dalam sebarang kerjasama dan rundingan politik dengan PKR dan sebaliknya akan mengukuhkan kerjasama dalam Gagasan Sejahtera khususnya dalam menghadapi pilihan raya umum yang akan datang.
Walau bagaimanapun demi menghormati mandat dan kepercayaan rakyat khasnya dalam PRU ke-13 lalu maka PAS Selangor akan kekal sebagai sebahagian komponan dalam kerajaan negeri sehinggalah tamat penggalnya nanti.”Memang pelik dan kelakar, selepas Majlis Syura membuat keputusan yang pelik dan kelakar, Pas Selangor juga nampaknya hampir sama nada  kerana sementara hubungan politik diputuskan, mereka bertegas kedudukan dalam kerajaan negeri akan terus dikekalkan.
Bukankah kedudukan dalam kerajaan terbina melalui hubungan politik dan bila hubungan itu putus, silaturrahim dalam kerajaan juga turut terputus?
Bagaimana Pas boleh duduk dalam kerajaan negeri, tetapi  tidak mempunyai sebarang hubungan politik?
Bagaimana dengan segala kemudahan yang Pas terima atas nama kerajaan negeri, tetapi digunakan untuk politik?
Dalam hal ini, bila pula Jawatankuasa Kerja Pas Pusat mahu bermesyuarat untuk memutuskan kedudukannya dalam kerajaan negeri Selangor?
Apakah keputusannya nanti atau ia akan sama seperti pendirian Pas Selangor juga?
Oppps….sebelum terlupa….adakah menantu Hadi Awang yang dikenali sebagai Din Ayam masih berkhidmat dan menerima gaji dengan sebuah GLC kerajaan negeri sekarang ini?
(ShahbudinHusin 12/05/2017).

0

0

votes
Article Rating
Kongsikan artikel ini


TIDAK MALUKAH PAS DENGAN NOH OMAR?

Pengerusi UMNO Selangor, Noh Omar bukanlah tokoh yang ada wibawa sangat di mata rakyat. Gelagatnya di Parlimen dan dalam banyak kenyataan yang dikeluarkannya, hujah-hujah beliau lebih kerap disanggah dan kadangkala diperlekeh begitu saja.
Susah mahu mendengar ada orang, rakyat biasa atau ahli UMNO, memuji dan menyanjungnya, apatah lagi mahu meletakkan beliau sebagai antara pemimpin masa depan.
Kerap juga beliau diletakkan sekelompok seperti Hasan Malek atau Ahmad Maslan yang dilihat kerap mengeluarkan kenyataan-kenyataan lawak, tidak masuk akal dan menjadi bahan ketawa ramai.
Betapa tiada wibawa dan tokohnya Noh Omar sehingga ada rakan-rakan dalam UMNO Selangor pernah berkata, jika namanya diumumkan sebagai calon Menteri Besar Selangor, alamat lagi teruklah kalahnya BN dalam PRU 14 akan datang nanti.
Begitulah kedudukan Noh Omar secara amnya di mata, baik di mata rakyat mahu pun ahli UMNO sendiri. Pendeknya, beliau bukan pemimpin yang ada “kelas” sama-sekali.
Tetapi, dalam mengulas pendirian Pas yang memutuskan hubungannya dengan PKR, sedang dalam masa yang sama  ingin kekal lagi dalam kerajaan negeri Selangor, setidak-tidaknya Noh Omar “boleh pakai” juga sebenarnya.
Kata beliau, pendirian Pas itu tidak munasabah, menunjukkan mereka tidak bermaruah dan hanya pentingkan kedudukan dalam kerajaan negeri serta kuasa.
“Kalau Pas kata PKR khianat tahaluf siyasi dengan mereka, kenapa masih mahu berada dalam kerajaan Selangor?
“Pas dan PKR ibarat ”suami isteri” yang sudah bercerai tapi masih mahu tinggal bersama… Pas sanggup jadi ”suami” dayus,” tegas Noh yang merupakan Pengerusi UMNO Selangor.
Dalam hal ini, Noh yang dianggap tidak berwibawa itu pun tahu bahawa pendirian Pas yang hanya memutuskan hubungan politik dengan PKR, tetapi masih kekal bersama dalam kerajaan adalah suatu tindakan yang tidak wajar serta memalukan.
Pas tidak ada pilihan lain selain mengundurkan diri dalam semua kedudukan dan jawatan dalam kerajaan negeri Selangor jika mereka masih ada maruah dan harga diri.
Umpama mudahnya ialah sudah berpisah, tetapi masih duduk serumah dan hari-hari makan semeja dengan bekas pasangan.
Malulah sikit Sheikh!!
Dengan kekal seperti pendirian sekarang, tidak terhinakah Hadi Awang dan seluruh pimpinan Pas kerana Noh Omar ternyata lebih cerdik dan tahu harga diri berbanding mereka?
(ShahbudinHusin 12/05/2017).

0

0

votes
Article Rating
Kongsikan artikel ini


PAS BENAR2 SAYANG JAWATAN?

 Sehingga ini, terdapat beberapa reaksi daripada pimpinan Pas berhubung kedudukan wakil mereka sebagai Exco dalam pentadbiran kerajaan negeri Selangor.
 Ia susulan laporan yang mengatakan Menteri Besar, Azmin Ali meminta tiga Exco Pas, Iskandar Abdul Samad, Dr. Ahmad Yunus Hairy dan Mohd Zaidy Talib, mengundurkan diri secara sukarela.
 Cuma Presiden Pas, Hadi Awang yang masih belum kedengaran memberikan reaksinya lagi.
Timbalan Presiden Pas, Tuan Ibrahim Tuan Man dilaporkan berkata, parti itu sedia mengarahkan tiga Exco berkenaan melepaskan jawatan mereka sekiranya ada perkenan daripada Sultan Selangor.
 “Bagi Pas, kita akur bahawa perlantikan Exco adalah atas perkenan Sultan Selangor, maka jika ada perkenan daripada Baginda untuk mengundurkan diri, kita akan mematuhinya,” ujar beliau sebagaimana yang dilaporkan oleh sebuah portal berita.
 Pesuruhjaya Pas Selangor, Solehan Mukhyi pula pantas menyifatkan laporan berkenaan sebagai andaian dan khabar angin semata-mata.
 Kata beliau, kedudukan tiga Exco Pas dalam pentadbiran kerajaan negeri Selangor tetap dikekalkan sehingga pembubaran DUN Selangor  dilakukan.
“Semua itu hanya andaian dan khabar angin, kita tetap pendirian untuk terus kekal kerana ia adalah mandat yang diberi rakyat dalam pilihanraya umum lalu,” tegasnya.
 Salah seorang Exo Selangor, Iskandar Abdul Samad berkata, tidak ada arahan daripada Azmin untuk beliau dan dua rakannya yang lain untuk melepaskan kedudukan mereka.
 “Tidak, tidak ada arahan atau apa juga,” katanya denga ringkas.
 Daripada kenyataan ketiga-tiga pemimpin di atas, yang paling mudah kita fahami ialah Pas ternampak begitu sayang kepada jawatan dalam kerajaan dan seboleh-bolehnya tidak mahu melepaskannya.
Bukan kewajaran untuk berundur dan melepaskan jawatan yang mahu dibanggakan, sesuai dengan keberanian melafazkan kata-kata putus hubungan, sebaliknya ada  saja alasan, hujah dan helah yang digunakan sehingga nama Sultan Selangor pun mahu dibawa dalam kancah yang tidak seharusnya melibatkan nama Baginda.
 Hakikat bahawa sistem pentadbiran negara kita ialah Raja Berperlembagaan seolah-olah cuba tidak difahami dan hanya ditafsirkan mengikut selera sendiri untuk melindungi kepentingan parti serta peribadi.
 Begitu juga, soal maruah dan harga diri telah ditolak ke tepi asalkan jawatan yang disandang terus tidak diketepi.
 Seharusnya, jika maruah dan harga diri yang diutama, bila sudah putus hubungan dan tanpa menunggu ada atau tidak arahan untuk mengundurkan diri, Pas patut terlebih dahulu memulakan langkah untuk pergi kerana politik bukan semata-mata jawatan, tetapi juga berkait tentang intergriti.
 Apa ditunggu lagi….kecuali ia hanya menunjukkan Pas benar-benar sayangkan jawatan dan kedudukan.
(ShahbudinHusin 13/05/2017).

0

0

votes
Article Rating
Kongsikan artikel ini


TINDAKAN TEPAT, TERPUJI AZMIN ALI

Menteri Besar Selangor, Azmin Ali dilaporkan telah mengadakan pertemuan mengejut dengan tiga Exco Pas dan meminta mereka mengundurkan diri daripada kerajaan negeri.
Tindakan Azmin memanggil mereka itu adalah susulan keputusan Majlis Syura Pas memutuskan kerjasama politik dengan PKR.
Selain  tiga Exco berkenaan iaitu Iskandar Abdul Samad, Dr. Ahmad Yunus Hairi dan Mohd Zaidy Abdul Talib, pertemuan tersebut dikatakan turut dihadiri Pesuruhjaya Pas yang baru, Solehan Mukhyi.
Difahamkan wakil-wakil Pas yang hadir terkejut dengen permintaan Azmin dan meminta untuk berbincang dengan parti terlebih dahulu sebelum tampil dengan satu keputusan.
Namun, Azmin  memberi jaminan bahawa meskipun tiada jawatan Exco, PAS masih boleh kekal sebagai sebahagian daripada kerajaan negeri selaras dengan mandat kemenangannya pada pilihanraya umum 2013.
Difahamkan, turut diberi jaminan ialah wakil PAS akan terus menikmati peruntukan pembangunan negeri, kekal sebagai ahli majlis perbandaran dan jawatankuasa kampung.
Langkah ‘luar jangka’  Azmin itu telah mengejutkan pimpinan PAS kerana parti itu tidak mempunyai rancangan untuk melepaskan mana-mana jawatan dalam kerajaan negeri walaupun Majlis Syura telah membuat keputusan menamatkan hubungan politik dengan PKR.
Tahniah dan syabas Azmin!
Sebenarnya inilah tindakan paling tepat dan terpuji daripada Azmin setelah Pas masih cuba untuk tinggal serumah dalam kerajaan negeri walaupun mulut mereka menjaja dan melafazkan perkataan cerai ke seluruh negara hampir setiap hari.
Sesuai dengan adat Pas yang melafazkan cerai terlebih dahulu, maka merekalah yang seharusnya keluar meninggalkan rumah yang diduduki bersama selama ini, bukannya Azmin yang harus memecat mereka.
Azmin hanya perlu memecat tiga Exco berkenaan jika PKR yang bertindak memutuskan hubungan dengan Pas. Pas yang memutuskan hubungan, merekalah yang sepatutnya keluar melangkah meninggalkan rumah.
Namun demikian, oleh kerana Pas seperti “tiada maruah” dan “tak reti bahasa” untuk keluar daripada rumah yang didiami, tindakan Azmin meminta mereka berundur adalah wajar sekali.
Pas pula tidak perlu berdalih dan memberi pelbagai alasan lagi untuk tidak akur terhadap permintaan Azmin itu. Berani memutuskan hubungan, semestinya Pas tidak takut hilang sebahagian nikmat kehidupan.
(ShahbudinHusin 13/05/2017)

0

0

votes
Article Rating
Kongsikan artikel ini


BOLEHKAH KATA2 NAJIB DIPERCAYAI?

Perdana Menteri, Najib Razak ketika ini sedang berada di China untuk lawatan rasmi selama lima hari. Selain lawatannya itu bertujuan mencari pemaju untuk Bandar Malaysia yang dipercayai akan diserahkan kepada Wanda Group, beliau turut menyaksikan majlis menandatangani MOU antara Malaysia Railway Link Sdn Bhd dengan CCCC, sebuah lagi syarikat besar China, bagi projek sambungan ECRL dari Gombak ke Pelabuhan Kelang sejauh 88 kilometer.
Dalam catatannya di blognya, Najib kemudian berkata, sebanyak 45,000 peluang pekerjaan untuk rakyat tempatan bakal diwujudkan melalui projek tersebut.
“Peluang pekerjaan ini harus dibuka kepada rakyat Malaysia dan tidak mengambil jalan mudah dengan menggunakan tenaga kerja asing.
“Insya Allah, semoga ramai dapat menerima manfaat dalam arus transformasi ini,” kata Najib lagi.
Itu yang disebutnya semalam.
Tetapi, pada  29 Mac 2017 lalu, dalam jawapan bertulis di Parlimen, Najib menegaskan pemilihan kontraktor bagi projek ECRL akan ditentukan sepenuhnya oleh China.
Menurut beliau, pemberian hak kepada China untuk memilih kontraktor itu adalah sebagai pertukaran kepada syarat-syarat menarik dalam pembiayaan kewangan projek tersebut.
“Bagi melayakkan Malaysia  memperolehi terma kewangan yang ditawarkan oleh China Exim Bank, projek ini perlu dilaksanakan oleh CCCC, sebuah syarikat pembinaan terbesar milik kerajaaan China,” demikian jawapan bertulis Najib itu.
Yang ini pula disebutnya di Parlimen pada Mac lalu.
Sekiranya, pemilihan kontraktor sudah dipersetujui akan ditentukan oleh China, adakah kontraktor tempatan berpeluang sama untuk memperolehi kerja?
Tidakkah syarat sedemikian dipersetujui kerana China mahu memberi peluang kepada kontraktor daripada negara mereka memonopoli kerja-kerja pembinaan ECRL itu?
Jika sudah kontraktor China yang melakukan kerja-kerja ECRL itu, di mana datangnya 45,000 peluang pekerjaan untuk rakyat tempatan?
Adakah rakyat tempatan berpeluang bekerja dengan syarikat daripada China atau menjadi pembekal kepadanya?
Sekadar maklumat tambahan, ada seorang kenalan yang terlibat dengan bidang pembinaan memberitahu, jika syarikat China yang melaksanakan sesuatu projek, adalah terlalu sukar untuk syarikat tempatan terlibat sama atau memperolehi kerja daripada mereka kerana katanya, mereka akan membawa segala-galanya daripada negara tersebut.
“Bukan saja tenaga pekerja, barang-barang dan peralatan akan dibawa daripada China kerana harganya  yang jauh lebih murah, malah bekalan makanan seperti ayam dan sebagainya pun akan turut didatangkan daripada China juga,”  tambah beliau.
Jadi, bolehkah dipercayai bila Najib menjanjikan 45,000 peluang pekerjaan untuk rakyat tempatan bakal diwujudkan sedangkan pemilihan kontraktor sudah dipersetujui untuk diberi hak kepada China?
Adakah kata-kata Najib sekadar janji untuk memancing undi pilihanraya?
(ShahbudinHusin 14/05/2017).

0

0

votes
Article Rating
Kongsikan artikel ini


PAS BERTANDING UNTUK "BUNUH DIRI"?

Sebelum putus hubungan dengan PKR dan ketika perbincangan dengan Bersatu masih berjalan, Pas menyasarkan untuk bertanding sebanyak 80 kerusi Parlimen dalam pilihanraya umum akan datang.
Daripada 80 kerusi tersebut,  Pas bagaimanapun hanya berharap untuk menang 40 kerusi saja. Bermakna, 40 kerusi lagi, Pas memang tahu mereka akan kalah.
Untuk rekod, pada PRU 13 Pas bertanding 73 kerusi dan hanya menang 21 kerusi saja.
Kira-kira mudahnya sifir Pas bertanding ialah 50-50, separuh ada harapan menang dan separuh lagi hanya kalah tujuannya masuk bertanding.
Selain tidak menggambarkan hasrat menubuhkan kerajaan, tujuan lain Pas bertanding 80 kerusi itu ditafsirkan banyak pihak ialah untuk memberi kelebihan kepada Najib Razak, UMNO dan BN agar lebih mudah mencapai kemenangan.
Setelah ditinggalkan Bersatu yang lebih dulu menyertai Pakatan Harapan dan kemudian bercerai secara rasmi dengan PKR, sasaran Pas untuk bertanding tiba-tiba meningkat daripada 80 kerusi kepada 100 kerusi.
Bagaimanapun, Pas tetap meletakkan harapan untuk menang di 40 kerusi saja.
Biasanya, dalam apa-apa pertandingan, jika lebih banyak acara atau kerusi yang ditandingi, jumlah yang disasarkan untuk menang juga turut bertambah.
Tetapi tidak bagi Pas, sasaran menangnya istiqamah 40 kerusi.
Bererti, pertambahan 20 kerusi untuk ditandingi itu bukan bertujuan untuk menang, tetapi bertanding semata-mata untuk kalah.
Dengan pertambahan kerusi yang mahu ditandingi daripada 80 kepada 100, tetapi harapan menang kekal 40, dengan sendirinya kerusi yang dijangka Pas akan kalah turut bertambah kepada 60 daripada 40 sebelumnya.
Dalam erti kata lain, bersungguh benar Pas nampaknya mahu membantu Najib, UMNO dan BN untuk menang PRU 14 akan datang sehingga dengan tiba-tiba sanggup bukan saja menambah jumlah kerusi yang mahu ditandingi, bahkan juga jumlah kerusi yang bertanding bagi tujuan bukan untuk menang.
Apakah disebabkan bantuan bertanding 80 kerusi sebagaimana diumumkan sebelum ini masih belum cukup memadai, maka Pas sedia menambah jumlah kerusi  yang ditandingi semata-mata untuk  tujuan “bunuh diri”?
Lebih menarik, dengan menambah jumlah kerusi yang mahu ditandinginya itu, Pas juga menyasarkan bertanding di kawasan-kawasan yang ditandingi oleh DAP seperti Segambut misalnya.
Oleh kerana lawan DAP ialah MCA, Gerakan atau MIC, tidak cukup dengan membantu UMNO, apakah bermakna Pas juga  sedang melebarkan sayap bantuannya kepada parti-parti komponen BN pula?
Inikah makna dan pengertian baru  slogan “Pas For All” sekarang ini?
(ShahbudinHusin 14/05/2017).

0

0

votes
Article Rating
Kongsikan artikel ini


BAWA ANAK KE CHINA, ADAKAH NAJIB TIADA PERASAAN MALU?

Saya amat hairan apabila melihat Riza Aziz serta Ashman Najib yang duduk di belakang Najib Tun Razak di dalam satu majlis lawatan Perdana Menteri  ke Hangzhou!!
Boleh Ketua Setiausaha Negera (KSN) beri pencerahan kepada 30 juta rakyat Malaysia apa jawatan dua budak ini dalam kerajaan?!
Adakah mereka berdua memegang sebarang jawatan kerajaan masakini kerana posisi kedudukan di dalam majlis tersebut seolah-olah mereka juga berjawatan tinggi dalam kerajaan?!
Dalam majlis tersebut mereka berdua kelihatan duduk di barisan kedua di belakang kerusi Najib Tun Razak.
Ketua Setiausaha Negara mesti beri pencerahan kepada keseluruhan rakyat Malaysia mengenai apa kepentingan Riza Aziz serta Ashman Najib yang turut serta dalam majlis tersebut?!
Adakah kos perbelanjaan mereka berdua yang mengikuti rombongan Perdana Menteri ke China ditanggung oleh kerajaan Malaysia?!
Kalau kos perbelanjaan Riza Aziz dan Ashman Najib ditanggung oleh pihak kerajaan; ini sudah bercanggah dengan undang-undang dan berlaku unsur-unsur ‘conflict of interest’ seterusnya salahguna kuasa.
Perbuatan Perdana Menteri  ini amat tidak beretika!! Ahli keluarga sendiri diheret ke hulu dan hilir dalam urusan rasmi kerajaan.
Anak-anak Perdana Menteri  tidak seharusnya berada dalam mesyuarat atau taklimat di antara kerajaan dengan kerajaan kerana mereka bukan pegawai kerajaan.
Kita juga mahukan Ketua Setiausaha Negara mengesahkan secara rasmi itu majlis apa?!
Ini satu ‘precedent’ yang tidak baik sama sekali dan tidak harus berulang kembali!!
Sepertimana yang diperkatakan tadi kedua-dua budak ini tiada kaitan serta tidak ada ‘locus standi’ dalam urusan kerajaan Malaysia.
Deklarasi Rakyat  yang mewakili 1.4 juta orang penandatangan selaku pembayar cukai mohon pencerahan dan kenyataan rasmi oleh  Ketua Setiausaha Negara dalam isu ini.
Ikhlas dari;
KHAIRUDDIN ABU HASSAN
Koordinator
Deklarasi Rakyat
15 Mei 2017
Ulasan Blog –
 Jika kita perhatian tindakan Najib membawa anak-anaknya dalam lawatan rasmi ke luar negara ini bukanlah bukanlah kali pertama. Sebelum ini juga beliau pernah melakukan perkara yang sama.
Nampaknya Najib tidak ada “perasaan malu”  langsung kepada 30 juta rakyat Malaysia. Bukan saja disebabkan mereka itu anak-anaknya yang tidak seharusnya terlibat atau dibawa dalam urusan rasmi kerajaan, bahkan juga kerana Riza Aziz dinamakan secara langsung dalam saman sivil oleh Jabatan Kehakiman AS.
Maknanya, lagi anaknya itu dikaitkan dengan skandal 1MDB, lagi ghairah Najib mahu menunjuk-nunjuk beliau berani atau gembira membawa anaknya itu ke mana-mana.
Di mana agaknya “perasaan malu”  Najib kepada pembayar cukai negara ini?
Apakah beliau ingat sebagai Perdana Menteri, beliau bebas melakukan apa saja di negara ini?
Selain KSN perlu menjelaskan perkara ini, yang paling penting ialah kita sebagai rakyat, pembayar cukai dan pengundi mesti menamatkan dengan segera  kelakuan seorang Perdana Menteri yang tidak beretika dan tidak ada “perasaan malu” seperti ini.
(ShahbudinHusin 15/05/2017).

0

0

votes
Article Rating
Kongsikan artikel ini


MENANTI TEMPOH SEBULAN HASIL SIASATAN SPRM – MENDEBARKAN ATAU DALAM
JANGKAAN?

Saya membaca laporan Malaysiakini mengenai keengganan Tan Sri Apandi Ali, Peguam Negara untuk mengesahkan sama ada dokumen dari laman SPRMInsider yang saya dedahkan selama lebih dua minggu ada benar atau palsu.
Apabila beliau enggan menjawab dan menukar topik kepada isu lain setelah ditanya mengenai dokumen itu, secara tidak langsung beliau mengesahkan kesahihan dokumen-dokumen itu.
Sebelum ini, pihak berkuasa tidak pernah berlengah untuk mengambil tindakan undang-undang terhadap saya walaupun isu yang saya bawa itu adalah berkenaan kepentingan awam.
Minggu ini, saya menghabiskan masa selama seminggu secara berterusan untuk 2 kes berbeza yang dibawa Peguam Negara:
1) dakwaan di bawah BAFIA berkenaan pendedahan saya mengenai skandal NFC melibatkan keluarga Dato’ Seri Shahrizat Jalil
2) dakwaan di bawah Seksyen 499 Kanun Keseksaan kononnya menyebarkan berita buruk mengenai Tabung Haji atas pendedahan saya bahawa rizab Tabung Haji telah menjadi negatif seperti yang terkandung di dalam surat mantan Gabenor Bank Negara Malaysia, Tan Sri Zeti Akhtar Aziz
Oleh itu, jika ada sedikit pun yang tidak benar mengenai dokumen SPRMInsider dan pendedahan-pendedahan yang saya telah buat setakat ini, saya yakin saya telah pun ditangkap dan didakwa.
Bukan itu sahaja, tidak ada seorang pun yang saya telah dedahkan menerima wang dari akaun peribadi Dato’ Seri Najib Tun Razak yang telah membuat laporan polis atau menyaman saya atau menafikan dengan bukti.
Individu-individu paling penting (seperti berikut) pun tidak menafikan pendedahan saya:
1) Dato’ Seri Najib tidak menafikan membelanjakan RM3.2 juta di kedai barang kemas mewah di Itali dalam satu hari yang dibayar dengan wang yang berasal dari SRC
2) Dato’ Amhari Nazaruddin, pegawai khas Dato’ Seri Najib tidak menafikan syarikatnya Orb Solutions Sdn Bhd menerima RM2 juta dari akaun peribadi Dato’ Seri Najib dari wang yang berasal dari SRC
3) Bank Negara Malaysia tidak menafikan bagaimana seorang yang bernama Ariffin Salleh telah menunaikan cek tunai bernilai RM43 juta dalam masa 3 minggu dalam Januari 2015 yanh sudah tentu dikesan oleh Bank Negara; wang itu berasal dari SRC dan disyaki dari suntikan dana dari Tabung Haji
4) Tabung Haji sehingga kini tidak mengeluarkan satu pun kenyataan menafikan penglibatannya dalam keseluruhan pindahan wang keluar masuk ke akaun SRC melalui suntikan dana RM193.5 juta ke dalam Putra Perdana Berhad, yang mana anak-anak syarikatnya digunakan untuk “melapiskan” pindahan wang SRC ke akaun peribadi Dato’ Seri Najib
Apabila tidak ada seorang pun yang saya telah namakan secara terbuka menafikan atau membuat laporan polis, saya semakin yakin bahawa kesemua pendedahan itu dari dokumen SPRMInsider adalah benar.
Apatah lagi apabila Peguam Negara sendiri enggan menafikan kesahihan dokumen itu dan menukar tajuk perbualan apabila ditanya.
Oleh sebab itu, Peguam Negara tidak ada alasan untuk tidak mendakwa nama-nama yang saya telah dedahkan setakat ini apabila SPRM menyiapkan kertas siasatan dan dihantar ke Kamar Peguam Negara dalam masa sebulan seperti yang disebut Tan Sri Apandi Ali.
Saya menanti Dato’ Seri Najib dan Dato’ Amhari Nazaruddin didakwa di mahkamah dalam masa terdekat. Jika tidak, rakyat akan menghakimi Peguam Negara yang bernama Apandi Ali ini.
RAFIZI RAMLI
Ahli Parlimen Pandan
15 Mei 2017
Ulasan Blog
– Tempoh sebulan daripada sekarang tentunya detik yang ditunggu-tunggu oleh seluruh rakyat Malaysia yang prihatin berkaitan dana SRC International, anak syarikat 1MDB yang kemudian dipindah-milik kepada Kementerian Kewangan yang mana diketahui dan diakui sebanyak RM42 juta daripada syarikat itu mengalir masuk ke akaun peribadi Perdana Menteri, Najib Razak.
Apakah agaknya hasil siasatan SPRM dan keputusan Peguam Negara nanti?
Mendebarkan?
Atau barangkali keputusannya memang dalam jangkaan kebanyakan daripada kita?
(ShahbudinHusin 15/05/2017).

0

0

votes
Article Rating
Kongsikan artikel ini


ALAMAKK….RAFIZI BUAT PENDEDAHAN LAGI!!

Ulasan Blog –
Alamak, Rafizi Ramli nampaknya buat pendedahan lagi!
Apa yang disiarkan  di bawah ini adalah sambungan daripada kenyataan yang dikeluarkan oleh Rafizi Ramli pada semalam. Oleh itu, sebahagian daripada kandungan kenyataannya yang sama dengan semalam, tidak disiarkan semula dan hanya kandungan yang baru saja disiarkan.
Di bawah ini adalah pendedahan baru yang dilakukan oleh Rafizi berkaitan dana SRC International. Oleh kerana beberapa nama atau badan disebut, maka adalah menjadi kewajipan mereka yang berkenaan untuk tampil memberi penjelasan.
Pilihanraya sudah dekat, maka sebagaimana yang dituntut oleh Rafizi dan tentunya dipersetujui oleh sebahagian besar daripada kita, berdiam diri atau menyembunyikan diri bukanlah jawapan dalam era keterbukaan dan ketelusan ini.
Kepada yang berkenaan atau disebut namanya, tampillah dengan segera dalam sehari dua ini. Rakyat sedang menanti jawapan anda.
(ShahbudinHusin 16/05/2017).
Kenyataan media Rafizi Ramli (sambungan semalam)
Apabila tidak ada seorang pun yang saya telah namakan secara terbuka menafikan atau membuat laporan polis, saya semakin yakin bahawa kesemua pendedahan itu dari dokumen SPRMInsider adalah benar.

Apatah lagi apabila Peguam Negara sendiri enggan menafikan kesahihan dokumen itu dan menukar tajuk perbualan apabila ditanya.

Maka, pada hari ini saya ingin meneruskan pendedahan mengenai individu dan pihak lain yang menerima wang secara terus dari akaun peribadi Dato’ Seri Najib seperti yang didedahkan melalui dokumen-dokumen tersebut.

Rujuk kepada lampiran disediakan untuk senarai penerima-penerima dari kalangan pimpinan Umno dan Barisan Nasional.
Berdasarkan dokumen itu, ada 8 urusniaga yang boleh dikenalpasti terus bahawa penerimanya adalah bahagian-bahagian Umno sendiri, atau parti Barisan Nasional atau pun individu yang merupakan pemegang jawatan di dalam Umno.

Saya senaraikan penerima-penerima wang SRC (yang bermula dari wang pencen rakyat) seperti yang terkandung di dalam dokumen SPRMInsider yang berkait dengan Umno:

i. Pada 22 Julai 2014, Barisan Nasional Bandar Tun Razak dilaporkan menerima RM170,000 dari akaun peribadi Dato’ Seri Najib Tun Razak

ii. Pada 22 Julai 2014, UMNO (saya andaikan ini ibupejabat UMNO) dilaporkan menerima RM1.5 juta dari akaun peribadi Dato’ Seri Najib Tun Razak
iii. Pada 24 Julai 2014, UMNO Pulau Pinang dilaporkan menerima RM1 juta dari akaun peribadi Dato’ Seri Najib Tun Razak

iv. Pada 26 Ogos 2014, UMNO (saya andaikan ini ibupejabat UMNO) dilaporkan menerima RM5 juta dari akaun peribadi Dato’ Seri Najib Tun Razak.
Wang ini datangnya dari SRC yang dipindahkan ke dalam beberapa syarikat sebelum sampai ke akaun peribadi Dato’ Seri Najib.

Dalam bulan Februari 2015, ada beberapa bayaran lagi kepada parti Barisan Nasional atau tokoh-tokoh/bahagian Umno seperti berikut:
i. Pada 17 Februari 2015, parti UPKO dilaporkan menerima RM1 juta dari akaun peribadi Dato’ Seri Najib. Nama naib presiden UPKO, YB Datuk Dr Marcus Mojigoh disenaraikan sebagai individu yang bertanggungjawab

ii. Pada 17 Februari 2015, seorang bernama Asmadi Talib dilaporkan menerima RM50,000 dari akaun peribadi Dato’ Seri Najib. Semakan mendapati Ketua Umno Padang Serai, Kedah adalah seorang yang bernama Asmadi Talib

iii. Pada 26 Februari 2015, Badan Perhubungan Umno Pulau Pinang dilaporkan menerima RM1 juta dari akaun peribadi Dato’ Seri Najib

iv. Pada 3 Mac 2015, Umno Bahagian Johor Bahru dilaporkan menerima RM300,000 dari akaun peribadi Dato’ Seri Najib
Pembayaran di dalam Februari 2015 adalah lebih sensitif kerana dalam bulan Disember 2014, anak-anak syarikat Putra Perdana Berhad telah memasukkan wang sejumlah RM140 juta ke dalam akaun SRC bagi menggantikan wang yang telah diambil beberapa bulan sebelum itu. Dalam bulan Disember 2014 juga, Tabung Haji telah menyuntik sebanyak RM193.5 juta wang ke dalam kumpulan Putra Perdana Berhad.

Ini menimbulkan tanda tanya besar sama ada wang yang dipindahkan dari SRC ke akaun Dato’ Seri Najib selepas Disember 2014 adalah dana dari Tabung Haji, yang kemudiannya dilaporkan digunakan untuk membayar parti Barisan Nasional seperti UPKO dan tokoh-tokoh/bahagian Umno yang lain.

Jumlah yang dipindahkan dari akaun Dato’ Seri Najib kepada tokoh-tokoh Umno, Umno sendiri dan parti-parti Barisan Nasional adalah RM10,020,000 seperti senarai di atas.

Saya dengan ini mendesak supaya semua yang dinamakan di atas memberi maklumbalas mengenai dokumen ini dan membersihkan nama mereka.

Saya juga menggesa supaya mereka memulangkan kembali wang ini kepada SRC, terutamanya UPKO yang berisiko tinggi berkemungkinan besar menerima wang Tabung Haji untuk perbelanjaannya; jika mereka tidak dapat membuktikan mereka tidak menerima wang ini seperti yang didedahkan dokumen.

Dokumen rujukan boleh didapati di blog saya: http://rafiziramli.com/
RAFIZI RAMLI
AHLI PARLIMEN PANDAN
NAIB PRESIDEN KEADILAN

0

0

votes
Article Rating
Kongsikan artikel ini


KEPUTUSAN TEPAT PKR YANG PERLU DICONTOHI PAS

Berikutan tindakan Pas membatalkan tahaluf siyasi dengan PKR, Biro Politik  parti itu yang bermesyuarat semalam telah membuat beberapa keputusan seperti berikut:-
1. KEADILAN menerima keputusan PAS yang telah membuat ketetapan muktamad untuk membatalkan tahaluf siyasi dengan KEADILAN, tetapi KEADILAN menolak alasan-alasan yang telah mereka berikan. Ini walaupun KEADILAN telah berusaha untuk menjaga dan melunakkan hubungan di antara kedua-dua parti.
2. KEADILAN akan segera mengatur langkah berikut bersama Pakatan Harapan dan sekutu lainnya yang mendokong agenda reformasi untuk menghadapi Pilihan Raya Umum ke-14.
3. KEADILAN juga telah membuat keputusan bahawa semua lantikan politik KEADILAN di dalam Kerajaan Negeri Kelantan diminta melepaskan jawatan-jawatan tersebut berkuatkuasa serta merta. Perkara ini telah disampaikan kepada Pengerusi Majlis Pimpinan Negeri Kelantan.
4. Kedudukan PAS di dalam Kerajaan Negeri Selangor telah dibincangkan pada malam ini dan akan diputuskan pimpinan KEADILAN bersama YAB Dato’ Menteri Besar Selangor sekembalinya beliau dari lawatan rasmi ke luar negara.
Khamis ini pula, Jawatankuasa Kerja Pas Pusat dijangka akan bermesyuarat buat pertama kalinya selepas muktamar yang antaranya akan memutuskan kedudukan tiga Exco serta semula lantikan politiknya di negeri Selangor.
Mesyuarat kali ini difahamkan akan dipengerusikan oleh Tuan Ibrahim Tuan Man yang kini diberi amanah memangku tugas jawatan Presiden Pas berikutan Hadi Awang sedang menjalani rawatan rapi selepas menjalani pembedahan jantung di IJN.
Mesej daripada mesyuarat Biro Politik PKR ini tentunya merupakan pedoman yang terbaik bagi Pas untuk mesyuaratnya, Khamis nanti dan secara tidak langsung merupakan ujian kepada Tuan Ibrahim.
Pas tidak perlu terus berdolak-dalik, berselindung di sebalik Istana atau sebagainya berhubung tindakan mereka sendiri memutuskan hubungan dengan PKR.
Tidak perlu tunggu Pas menunggu Menteri Besar Azmin Ali memecat semua lantikan politik itu atau masih berharap Sultan Selangor terus memberi perkenan mereka menikmati gaji dan kemudahan, sebaliknya parti itu perlu tegas mengeluarkan arahan sebagaimana yang telah dilakukan oleh PKR terhadap wakil mereka di Kelantan.
Ini adalah keputusan politik dan di bawah sistem Raja Berperlembagaan yang menjadi amalan negara – mengeluarkan arahan melepaskan semua jawatan atau menghantar surat perletakan jawatan tidak memerlukan Pas mendapatkan perkenan Sultan Selangor terlebih dahulu.
Ia hanya perlu diputuskan dalam bilik mesyuarat yang memerlukan keberanian dan jiwa besar saja.
(ShahbudinHusin 17/05/2017).

0

0

votes
Article Rating
Kongsikan artikel ini